qundao/data-zh-poetry huggingface dataset:
田家十絕·其七
作者：華岳
朝代：宋

畫眉無墨把燈燒，豈識宮粧與翠翹。
堪笑東風也相謔，暗牽裙带纏人腰。
田家十絕·其三
作者：華岳
朝代：宋

老農鋤水子收禾，老婦攀機女擲梭。
苗絹已成空對喜，納官還主外無多。
田家十絕·其九
作者：華岳
朝代：宋

麥飯瓜虀及早催，田夫雙眼望儂來。
油鹽不倩傍人带，日午癡兒猶未回。
田家十絕·其二
作者：華岳
朝代：宋

農夫日炙面如煤，絲婦繅成雪一堆。
早早安排了官稅，莫教耆長上門催。
田家十絕·其五
作者：華岳
朝代：宋

緋袴青衫紫繫腰，攬衣隨過水平橋。
雖然不識風流事，也向人前學逞嬌。
田家十絕·其八
作者：華岳
朝代：宋

臠魚炊糝作荷包，宿飯無湯煖酒澆。
放椀出門行一匝，小溪新漲已平橋。
田家十絕·其六
作者：華岳
朝代：宋

村獒奮迅出籬笆，欲吠還休喚可拏。
不是忘機太馴狎，那回曾宿那人家。
田家十絕·其四
作者：華岳
朝代：宋

雞唱三聲天欲明，安排飯椀與茶瓶。
良人猶怒催耕早，自扯蓬窗看曉星。
當塗道中
作者：華岳
朝代：宋

春晴不慷慨，十日九清陰。
蝶宿花留粉，鶑眠柳借金。
邊塵方障眼，漢壁尚關心。
醒去愁無奈，盃行滿滿斟。
登樓晚望
作者：華岳
朝代：宋

六曲朱闌瞰碧虛，淡煙秋水接平蕪。
展開風月添詩料，裝點江山歸畫圖。
舉足便堪馳駟馬，折腰何必問雙鳬。
當年庾亮今還在，定約樓前醉一壺。
登樓晚望
作者：華岳
朝代：宋

疎雨洗空碧，晚晴人倚樓。
稻花千頃浪，楓葉一簾秋。
遠岸明殘日，孤村認小舟。
溪山如愛我，相見亦回頭。
發書與幼弟及坦齋
作者：華岳
朝代：宋

風煙世事不堪聽，勿謂封侯勝白丁。
老眼隔年新舊曆，歸心連夜短長亭。
一聲蜀鳥驚胡蝶，十幅蠻花寄鶺鴒。
更向坦齋夫子道，近來雙鬢已星星。
白面渡
作者：華岳
朝代：宋

繫船白面問溪翁，名不虛傳說未通。
祇恐當年溪上女，浣沙時節懶勻紅。
百舌
作者：華岳
朝代：宋

流鶑一去無消息，燕怯春寒歸未得。
綠窗清晝靜無人，似把衷情訴知識。
上苑東風二月春，淡黄楊柳初成陰。
解將一片無情舌，學盡百般能語禽。
紅英紫萼紛如雪，萬姹千嬌總饒舌。
莫嫌花外太啁啾，默默難酬好時節。
須臾綠暗紅亦稀，伯勞杜宇鷹鸇飛。
更兼獵弋恣羅網，卷舌不語全毛衣。
堪嗟國士徒切直，不似幽禽明語默。
何如鉗口歸山林，莫問燕南并越北。
知遇
作者：華岳
朝代：宋

淮陰西漢一英雄，史氏持衡論亦工。
不向追亡羨蕭相，却于援死著滕公。
豈知並績三人傑，皆自當時一語功。
後世人材自戕賊，炎凉安得古人風。
矮齋
作者：華岳
朝代：宋

屋老塵生索，椽低帳不縑。
炙燈煙染棟，見客帽翻簷。
織壁慳三尺，遮門斷半簾。
吾身交九四，控制萬愁兼。
矮齋雜詠·上巳
作者：華岳
朝代：宋

桃溪噴火柳拖烟，如豆青梅已半酸。
燕子怯春歸未得，一簾風雨杏花寒。
矮齋雜詠·問宿
作者：華岳
朝代：宋

紫騮回首客思歸，萬里家山蝶夢迷。
問宿莫來林下邸，夜深生怕杜鵑啼。
矮齋雜詠·嘲染鬢者
作者：華岳
朝代：宋

萬事關心兩鬢秋，柳灰何用苦文羞。
無情霜雪催年少，閒似青山猶白頭。
矮齋雜詠·宿溪上
作者：華岳
朝代：宋

夢回斜月掛林端，酒力初消怯夜寒。
何處客舟猶未泊，一聲柔櫓過前灘。
矮齋雜詠·宿茅亭
作者：華岳
朝代：宋

投宿茅亭得夜凉，鷓班摇落奏篔簹。
青簪擊破寒窗紙，漏得山花一線香。
矮齋雜詠·小春
作者：華岳
朝代：宋

閩南十月已春回，無限風光暗裏催。
桃李海棠俱鬭艷，誰云梅是百花魁。
矮齋雜詠·幽居
作者：華岳
朝代：宋

獨自清閒獨自忙，杳無人迹到蕭牆。
眠時不用呼童僕，自有清風爲拂牀。
矮齋雜詠·患瘡
作者：華岳
朝代：宋

前回風疾徧身紅，布褐因燒艷火烘。
兩腿熱瘡今又發，休將紙被把頭蒙。
矮齋雜詠·憶西湖
作者：華岳
朝代：宋

十年南國嘆徘徊，一片鄉心撥不開。
應是西湖花柳問，風流何事未歸來。
矮齋雜詠·早春
作者：華岳
朝代：宋

梅梢弄粉做新晴，積雪殘雲沒一星。
只把眼前春事卜，麥坡已作佛頭青。
矮齋雜詠·春思
作者：華岳
朝代：宋

東風吹恨入青樓，滿目春容總是愁。
楊柳織成絲萬縷，憑誰裁作翠茸裘。
矮齋雜詠·曉望
作者：華岳
朝代：宋

長天萬里掃清秋，宿霧朝雲寸不留。
向曉殘星猶未落，一盤棋子倩誰收。
矮齋雜詠·會五友
作者：華岳
朝代：宋

聯翩屐齒破苔痕，醉裏觥籌不計陳。
來日不須關太史，五星今返聚甌閩。
矮齋雜詠·月夜吟
作者：華岳
朝代：宋

一聲殘角送黄昏，獨倚闌干空斷魂。
竹影掃階塵不動，自挨明月閉柴門。
矮齋雜詠·水禽
作者：華岳
朝代：宋

一曲漁歌古渡頭，幾多鷗鷺起汀洲。
西風吹散瑶池雪，點破長天萬里秋。
矮齋雜詠·江濤
作者：華岳
朝代：宋

曉鐘搥動巨鼇䟫，枕上春雷一夜轟。
應是金鱗三十六，化龍頭角逞崢嶸。
矮齋雜詠·漁兒
作者：華岳
朝代：宋

無肉鸕鷀入水頻，雙童聯網立沙濱。
問渠歸得魚多少，纔可爲羹了一人。
矮齋雜詠·獨宿
作者：華岳
朝代：宋

朔風號木作嚴霜，錦被重重凍欲僵。
夜半脚跟疑已割，夢魂安得到高堂。
矮齋雜詠·落花
作者：華岳
朝代：宋

東風吹恨上眉頭，兩岸桃花瞰碧流。
一片紅雲飛不起，斷霞殘照落汀洲。
矮齋雜詠·送行
作者：華岳
朝代：宋

秋波春水照殘霞，恨雨愁雲嚲髻鴉。
飛上領襟隨得去，妾身安得似楊花。
禱富沙
作者：華岳
朝代：宋

十年蹤跡淖泥沙，爲炷靈香禱富沙。
萬里無由詣霜闕，一書聊欲爲星槎。
解驂許我來齊晏，釋縛從君問左車。
他日橫飛上麟閣，行祠當爲建京華。
禱梅山
作者：華岳
朝代：宋

許我登龍尚未還，作詩更爲謁梅山。
如何威惠推千載，猶使英雄困八蠻。
神不提身歸虎帳，鬼須擘口動龍顔。
聰明儻爲扶宗社，願借風雷頃刻間。
秋宵有感
作者：華岳
朝代：宋

滿目秋容拂畫圖，敗荷衰柳接平蕪。
西風刮地鴈聲落，寒月滿天人影孤。
木耳有才持紫橐，楮皮無計換青蚨。
不知此去功名事，還許封彝見也無。
秋意
作者：華岳
朝代：宋

木剪空山瘦，西風掃落黄。
荷殘簪失蓋，菊老餠還香。
詩盡情尤闊，愁多夜更長。
悶懷無處著，隨鴈落瀟湘。
秋晚即事
作者：華岳
朝代：宋

秋宇清如洗，秋宵分外長。
寒雞鳴午夜，征鴈喚重陽。
楓葉已全赤，菊花纔半黄。
不知秋幾許，試與問蘇郎。
秋晚獨步
作者：華岳
朝代：宋

十分秋色著巖桂，幾陣晚凉催井桐。
自恨異鄉知遇少，一樽相屬與誰同。
秋晚述懷呈薛子長
作者：華岳
朝代：宋

一罋香醪一曲琴，得相尋處且相尋。
盃寬却怪青山小，坐久不知黄葉深。
當路星軺已鉗口，異鄉風物更關心。
何時繫艇秋江上，醉卧蘆花雪滿襟。
秋望有懷
作者：華岳
朝代：宋

片雲如雨卷西風，綽盡遮闌眼力雄。
遠水半連晴漢碧，暮霞全借夕陽紅。
姓名未得聯諸子，鬢髮皤然已一翁。
欲識翠微詩外意，豈徒憂國願年豐。
紀事
作者：華岳
朝代：宋

鉗口刳腸未足殫，窮原探本可觀瀾。
乞醯孰謂鄰非直，反矢須知友必端。
暴虎欲從頭碎璧，沐猴還慮髮衝冠。
積薪措火居其下，試問賈生安未安。
紀時
作者：華岳
朝代：宋

古今多少好英雄，未必奸邪未必忠。
上黨鼎膏流地白，長平坑血濺天紅。
三邊傳檄兵雖息，二榷開場貨未通。
更願年豐富金帛，飽裝駝駕爲和戎。
約叔真·其一
作者：華岳
朝代：宋

半間屋抵斗來大，一箇身同山樣高。
側坐斜眠俱不得，煩君除去一牛毛。
約叔真·其二
作者：華岳
朝代：宋

厄堂有事留司馬，凌閣無名問太宗。
我且盤桓君且去，歸斯千載約芙蓉。
紙帳
作者：華岳
朝代：宋

主人冰雪灑胸襟，買宿銀城不計緡。
春草有詩皆白雪，秋毫無夢到紅塵。
月娥好作雲間侶，風伯不寒冰下人。
更喜五更窗外月，梅梢分得一枝春。
羣鷗
作者：華岳
朝代：宋

一聲漁笛發中流，驚起平沙萬點鷗。
去盡青天回欲集，梨花無數落汀洲。
臨清閣
作者：華岳
朝代：宋

闌干古木瑣青葱，闌外簷花灼半空。
萬里好山春黛碧，一溪流水暮霞紅。
窗疎不礙東西月，帆過始知南北風。
試問支郎一樽酒，好天良夜與誰同。
自勉
作者：華岳
朝代：宋

世態風波不可論，且于閒處樂天真。
肥家無子堪登隴，憂國有人休問津。
顔色雖蒙時借我，脚跟那解日隨人。
客來若問當時事，摇手無言對北鄰。
自喻呈趙潤夫
作者：華岳
朝代：宋

梁間燕子爲喃喃，故下珠簾未放還。
料得無聲如反舌，不應留落在人間。
自嘆
作者：華岳
朝代：宋

自嘆身謀我獨疎，只貪風月恣歡娛。
盃盤遇客隨多寡，囊橐何時問有無。
萬里梯航無罥罣，十年牆屋有穿窬。
從今老去無他望，綠綺一張醪一壺。
自寬
作者：華岳
朝代：宋

十事相尋九不諧，骨窮更值五行乖。
人情厚薄且隨分，世態炎凉休掛懷。
家欲自豐無楮幣，爨憑誰執有荆釵。
如今且任眼前過，他日功名殊未涯。
自訟
作者：華岳
朝代：宋

我生素不事詼諧，檐板方頭喚不回。
遇事豈容無正論，濟時未必有長材。
頭雖五鼎不辭劍，口恐三緘合用枚。
不是生平太剛介，有如蹤跡尚塵埃。
舂夫
作者：華岳
朝代：宋

秕糠粒粒裹真珠，玉杵舂來白有餘。
待問姮娥借金鼎，等閒令汝作蟾蜍。
與楞伽老瑛上人
作者：華岳
朝代：宋

勿謂年來世道艱，都緣彼此不相參。
一生知己有千萬，十事從人無二三。
紅杏無壇堪拱北，白蓮有社結和南。
扁舟若有東歸便，斷竹枯松寄一擔。
舍後丈地令人植花種竹悶則邀清風明月盡醉而倒
作者：華岳
朝代：宋

有地都來一丈餘，墾鋤元不費工夫。
匝牆先種竹三本，遶檻却栽花數株。
風伯喚來煩解珮，月娥邀得醉携壺。
憑君試向蓬萊問，還有神仙似我無。
舟航
作者：華岳
朝代：宋

蓬窗夜雨短長夢，啼鳥喚人新舊愁。
萬里論文一樽酒，醉和明月上扁舟。
花村）·其一
作者：華岳
朝代：宋

問宿花村喜有餘，已拚花下倩人扶。
牧童不見枝頭杏，空向青帘問有無。
花村）·其二
作者：華岳
朝代：宋

夜宿花村不見花，數間茅屋瞰溪沙。
山翁不是通名姓，幾誤河陽令尹家。
苦蚊
作者：華岳
朝代：宋

四壁人聲絕，榻下蚊煙滅。
可憐翠微翁，一夜敲打拍。
莫出
作者：華岳
朝代：宋

無事何須出短籬，一關風月足朱扉。
幾回趿起芒鞋去，带得閒愁無限歸。
藕花
作者：華岳
朝代：宋

惜絲不肯織宮鞋，花月仙人謫不來。
河伯借泥封玉腕，風神翻浪沃香腮。
無房不許蜂留宿，有蓋嘗令鷺自開。
何事冤仇結青女，一朝收拾付塵灰。
蛾眉亭
作者：華岳
朝代：宋

天邊新月覆雙彎，翠歛雲濃特地寒。
我意兩山皆土木，詩人浪作有情看。
西爽
作者：華岳
朝代：宋

客子東南不著家，主人北里恣豪奢。
夜深常倩月移竹，春老不煩風掃花。
暮雨送凉歸枕簟，夕陽留客賦煙霞。
何時執手闌干外，同把功名誓鏌鋣。
訓小童
作者：華岳
朝代：宋

飯罷令人喚小童，敢煩捉耳爲開蒙。
芎茶不用焦湯點，紙被還將艷火烘。
醉欲伴眠當倩月，熱求揮汗合邀風。
它時我建青油幕，廉汝封侯學衛公。
訓爨婢
作者：華岳
朝代：宋

十載膠庠莫怪窮，旅囊安得有從容。
無錢休欠牛羊債，有酒只將魚蟹供。
班頷昔嘗肥似燕，沈腰今已瘦如蜂。
從今莫恣肥甘口，只擷清蔬祭豢龍。
記夢
作者：華岳
朝代：宋

夜漏徹三更，夢牛入我屋。
有角斷而懸，有足折而縮。
驚覺細思量，讖有何禍福。
兆者事之先，形者心之屬。
事既兆于心，夢乃形于腹。
入屋牛有蓋，爲牢事刑獄。
吾今尚縲囚，其應已桎梏。
體具牢方具，無足牢不足。
不足意無他，示予可脫輻。
去蓋只論牛，其義尤可錄。
牛足不下垂，得一生可續。
牛角不上橫，得某去何速。
一旦忤君心，吾罪當何贖。
生去氣橫秋，風馬不相逐。
下裂輿地圖，上應周天宿。
崢嶸挽萬鈞，其始播百穀。
身雖在籠檻，志不經溝瀆。
甯戚不吾歌，丙吉當吾哭。
安得如齊王，過堂憐觳觫。
記夢
作者：華岳
朝代：宋

溪泠泠，皷鼕鼕，虛堂淅瀝生寒風。
寒風繞我夢魂去，飛颺直上蓬萊宮。
蓬萊宮殿女如玉，霓裳羽扇環簾櫳。
月娥留我宴珠翠，玳筵間列花叢叢。
酒酣萬象羅心胸，舉盃話別殊匆匆。
青鸞命駕下空闊，一聲璫珮鳴丁東。
被衣起坐周四顧，庭戶悄悄無人蹤。
銀河萬里倒澄碧，冰鑑半輪斜倚空。
橫江孤鶴一聲唳，喚起鄉心千萬重。
訴董寺丞
作者：華岳
朝代：宋

神首羅睺欲蝕天，彎弓直造玉皇前。
九重不忍誅林甫，一札翻令囿馬遷。
投鼠固知當忌器，得魚誰敢便忘筌。
吾今一死初無憾，願把孤忠托孟堅。
誚胡同巡
作者：華岳
朝代：宋

岳昔游時卿，兄嘗過敝廬。
捫心論事業，耐久良非虛。
岳今隸城旦，氣象誠慘舒。
髠黥塞糞壤，敢辱長者車。
嘗聞古人交，窮達無親疎。
富貴不相忘，有終還有初。
與兄三載別，無日不引裾。
中間喜一見，欣慰云何如。
相去天一涯，雲濤疏鴈魚。
忽聞夙駕回，喜色喧門閭。
相聞即相別，厥意良躊躇。
嘗聞郢中人，結客于樵漁。
又聞淮南王，受德于刑餘。
岳既不自檢，失身墮籧篨。
壯士視一死，其猶爾欷歔。
勢分已霄壤，孤托難相於。
願兄此召還，巍然奉中除。
前巖與西閣，談笑看連茹。
或過趙可父，爲岳聲起居。
薰風有良便，當拜平安書。
謝二劉
作者：華岳
朝代：宋

鴈行臨慰暖如春，玉粒金包即拜恩。
周粟不肥清聖肉，楚絲難繫直臣魂。
二生在昔聞孤竹，一死于今愧屈原。
圓簠下頒誠有謂，此情兄外更誰論。
謝仵判院惠米
作者：華岳
朝代：宋

溝壑膏粱總自招，仲尼陳蔡亦囂囂。
不逢魯肅千囷指，空折淵明五斗腰。
孤竹二饑知我意，蒼梧一飽爲君謠。
從今隻手摩挲腹，却向顔門問一瓢。
謝劉判院
作者：華岳
朝代：宋

細軸濃雲寄矮齋，蒲團和氣忽驚回。
一牀浪捲芙蓉皺，十幅香重錦繡開。
不怕夜寒侵斗帳，却愁春夢到陽臺。
感恩未作瓊瑶報，先把新詩寄小梅。
讀史
作者：華岳
朝代：宋

史筆如衡須正持，莫教浮誕出無稽。
已成帝業從烹父，未將王師休殺妻。
秦逸號眠爲抱虎，劉狂名舞作聞鷄。
麟經削後無全筆，磨玷吾當問白圭。
讀張子房傳·其一
作者：華岳
朝代：宋

英雄欲立異時名，四體難逃五鼎烹。
何事秦車已虀粉，子房和客總全生。
讀張子房傳·其二
作者：華岳
朝代：宋

鐵鎚一擊忤强秦，賞令千金無處尋。
若使董狐當直筆，又將誰作弒君人。
讀漢史
作者：華岳
朝代：宋

漢將假帝爲真帝，齊乞真王作假王。
大抵紀韓皆是信，不知誰短又誰長。
讀蘇武李陵司馬遷傳·其一
作者：華岳
朝代：宋

白旄持節使單于，萬里風煙十載餘。
柳毅不行沙漠路，却憑歸雁爲傳書。
讀蘇武李陵司馬遷傳·其二
作者：華岳
朝代：宋

河梁一別子卿歸，刪後無詩始有詩。
若把李陵從反漢，馬遷膏鼎亦何辭。
貧居
作者：華岳
朝代：宋

貧居不暇理椽茅，只倩江山圍一遭。
林鳥樂時知地僻，嶺雲閒處覺天高。
春衫著破重連線，臈酒擎乾獨醡糟。
且把盃盤聊自適，不須平地起風濤。
責逋·其一
作者：華岳
朝代：宋

索逋無術謁公門，豈謂公門反愴神。
令尹幸酬三百索，癡兒猶戀一千緡。
如今索手方知錯，自此甘心莫怨貧。
不是恩波不旁洽，五窮無奈苦隨人。
責逋·其二
作者：華岳
朝代：宋

刳腸植粟餧官牛，牛骨成塵粟未酬。
何事蓮參猶閣筆，反憐花縣若虛舟。
季公素重千金諾，膠鬲當貽萬世羞。
願效相如還趙璧，莫教顔色嘆牀頭。
貴池秋晚
作者：華岳
朝代：宋

暮色千林薄，秋空萬里長。
寒蟬鳴晚樹，歸棹發斜陽。
水遠天同碧，風高葉脫黄。
星星老蓬鬢，不覺到潘郎。
買舟浦城
作者：華岳
朝代：宋

畏路逢危路，尋舟得小舟。
始云爲得計，終乃復添憂。
艙狹難伸足，篷低怎舉頭。
十圍無處著，跼促向中流。
賀趙丞登第
作者：華岳
朝代：宋

要與宗盟立紀綱，俯從多士較文章。
人材漏網無疏密，科目搜羅有短長。
蟾窟一枝分玉樹，鳳池三浪出銀潢。
何當推解延豪傑，爲復中原萬里疆。
賀趙法曹
作者：華岳
朝代：宋

紅日轉簷花，飛鳴一聲鵲。
鵲翅未離簷，有客拽鈴索。
呼童急啟戶，問客意何若。
客聞笑而言，法曹參計鑰。
因知鵲之鳴，報我良不惡。
知我門下人，一楗聊相托。
如公材器大，末掾豈能縛。
咫尺蓬萊宮，左右芙蓉幕。
直入鳳凰池，更上麒麟閣。
賤子無所需，願作揚州鶴。
贈別·其一
作者：華岳
朝代：宋

惆悵長亭歎別離，送君東去望西歸。
落花也似知人意，沾定春衫不肯飛。
贈別·其三
作者：華岳
朝代：宋

挨定青驄不肯騎，征衫褪領又重提。
柳風吹不斷行色，更倩柔條絆馬蹄。
贈別·其二
作者：華岳
朝代：宋

雕鞍欲上又重留，約我歸期九日秋。
別酒不沾襟上淚，雙娥無處着離愁。
贈別·其四
作者：華岳
朝代：宋

嬌羞猶記別時言，教我春衣尅可單。
說與蒼頭渾忘□，曉來真箇作輕寒。
贈劉相士
作者：華岳
朝代：宋

班超未侯漢，誰識烏孫客。
韓信已王齊，誰知長樂厄。
彼亦非異術，忠諛分黑白。
直道世且違，彼亦何足責。
自古勳業人，把鏡惟自索。
顧我灑落資，足可振翰翮。
如何汗馬秋，英雄尚南謫。
祇應捻胎鬼，手段不合格。
古括子劉子，閲人幾千百。
一見麞鼠質，便許正疆埸。
知子忠且諛，愚固未暇擇。
萬一符子言，亦可名簡冊。
它時雙蹇馿，約子訪黄石。
贈呂元玘
作者：華岳
朝代：宋

周末見人歌采芑，楚先聞客賦離騷。
胸中有氣不能吐，空使虹蜺萬丈高。
贈楞伽老瑛上人
作者：華岳
朝代：宋

無聊斷梗撥寒灰，門掩霜風客自推。
急下火壚叉手接，便將布袋解頭開。
拂牀展卷呈詩稿，炙盞分茶當酒盃。
別後逢人須問訊，楞伽曾倩寄書來。
贈祝跛
作者：華岳
朝代：宋

我生多蹇難，事業冷於水。
內外兩五行，醜惡諱人舉。
武夷有跛者，抱術徧荆楚。
摳衣忽趨隅，覿面便相許。
摇手無所需，再拜拂毫楮。
一詩聊贈行，無以壯箱筥。
他時了功名，爲結煙霞侶。
贈美人別
作者：華岳
朝代：宋

花臉送愁和露泣，鶑聲傳恨向人嬌。
別情遠去尤難割，相送不須離畫橋。
贈陳道人
作者：華岳
朝代：宋

君不見樵人王翰畫山水，一夜風雷揭窗紙。
又不見長沙洞清畫龍蛇，滿軸煙雲翻撚指。
二子相去數百年，筆端妙意誰能傳。
雙溪道人何所授，一見筆法堪齊肩。
筆一淡，輕煙映出垂楊岸。
遠山依約有還無，斜照不紅秋水漫。
筆一濃，黑雲萬疊翻狂風。
江天日暮暗煙靄，天地星斗皆昏朦。
瀟湘詩人不解語，被君吐作無聲句。
何時覓取綃一縑，寫我英姿伴煙雨。
車制
作者：華岳
朝代：宋

昔年劉震帥池陽，曾製輕車學運糧。
獨輻不堪承重向，至今零落在行廊。
述事
作者：華岳
朝代：宋

心不融明遂啟疑，源流本末致交馳。
谷何嘗響人相喚，岸幾曾行舟自移。
枉直萬端明似鏡，是非一著錯如棋。
磨心拔去誰能轉，試問諸公知不知。
述懷
作者：華岳
朝代：宋

我生不解覓冠裳，滿目風波祇自傷。
楮券不堪供虜幣，沙籌那解足軍糧。
人情在我隨多寡，世態從他自短長。
只告天公乞安樂，百年隨分老農桑。
述懷
作者：華岳
朝代：宋

我生胸次不塵埃，不學兒曹剛自媒。
詩料雖憑風月製，宦途還聽鬼神開。
十年教養猷初壯，半世功名念已灰。
安得金鑾有清問，賈生何事未歸來。
送倪尚書歸霅川
作者：華岳
朝代：宋

筆麟圖鳳久無聲，何事權輿復見今。
魯祭不因夫子肉，齊卿難奪孟軻心。
我公去就何爲重，吾道興亡所繫深。
安得斯文天未喪，載歌狼跋繼遺音。
送倪尚書赴召
作者：華岳
朝代：宋

守節如初未足觀，毫釐終始實其艱。
鄭公勇却樞衡貴，衛叔羞居荷橐班。
冷暖萬端炊飯頃，是非一著弈棋間。
江湖無限孤高客，拭目看公此召還。
送周魁
作者：華岳
朝代：宋

昨夜霜風鼓萬兵，今朝華節照邊庭。
人間元日是春日，天上魁星爲使星。
且向虎囊探寸尺，却歸麟閣倣丹青。
離觴不是延清夜，明日異邦長短亭。
送商府判
作者：華岳
朝代：宋

比年十月君初來，梅花破雪迎君開。
自從佐劍壽民脈，凋山瘵水皆春臺。
去年七月君開府，燕燕鶑鶑爲君舞。
五日盡蟄潭底龍，千里應無市中虎。
今年二月君將歸，風牽回柳縈君衣。
君衣不作回柳轉，直上雲端朝紫微。
紫微有館名西掖，珠玉羅鈿瞰金碧。
郎星卿月謾徘徊，箇中自是神仙宅。
紫微有山名大坡，烏飛豸立冠峨峨。
一聲霹靂震天地，萬里腥血流江河。
紫微有旨垂丹冊，二者于斯請君擇。
便須東取元化鈞，談笑從容正疆埸。
君家事業銘冠裳，鸞鳳指日鳴朝陽。
伊洛諸公有政事，洙泗諸子無文章。
稟違展轉情難處，溪上恩波湛今古。
東風吹恨入長亭，零落桃花淚如雨。
送提舉陳工部
作者：華岳
朝代：宋

溪風拂拂卷征衣，溪上攀轅恨馬遲。
蝗不入閩今已矣，碑無留峴古求之。
泉知送客聲猶咽，燭昧留人淚謾垂。
願速長沙還賈誼，爲公江上斬鯨鯢。
送春
作者：華岳
朝代：宋

留春無計奈春何，九十過眼如飛梭。
三分二分風雨爾，十日九日愁悶呵。
風前飛絮政無數，雨後落花全不多。
爭如買酒速相就，君自起舞吾能歌。
送李子方
作者：華岳
朝代：宋

亂雲推月上層樓，樓上朱簾不下鈎。
雞翅拍開朱戶鎖，鴈聲喚上木蘭舟。
黄花撚酒留人醉，紅葉題詩倩水流。
李廣不侯人不笑，笑他人作爛羊頭。
送詹仲通縣尉
作者：華岳
朝代：宋

秋郊送行色，執別臨清流。
風神掣回柳，故故牽衣裘。
吟螿附草際，催客登蘭舟。
問客何所之，駕言京闕遊。
愚聞京闕間，多難三春秋。
閫外炙魚肉，闕內羅羊頭。
鼎却吠堯犬，冠還沐楚猴。
和戎重輸費，廊廟有隠憂。
賑荒少儲蓄，郡國無良謀。
飛蝗蔽日月，兆龜拆田疇。
君以經濟材，抱負衝斗牛。
家傳醫國秘，殊不諸子儔。
有用即隆平，豈特爲東周。
願君攄緒餘，咳唾開冕旒。
管領一世雄，克復歸神州。
賤子忝知遇，脫網將從游。
相隨上凌煙，也勝登瀛洲。
作詩告于君，君其許之不。
送趙右秋·其一
作者：華岳
朝代：宋

梅花飛雪滿霜洲，洲上行人去莫留。
蠟炬結花催管籥，鴈聲喚客上蘭舟。
莫嫌冰炭情難入，自是薰蕕味不侔。
執節從教少知遇，勿于世路學沉浮。
送趙右秋·其二
作者：華岳
朝代：宋

閩藩齊指右參軍，玉骨清無半點塵。
一味恤刑常召禍，十年游宦只憂貧。
圜扉月照金波夜，寒谷花開玉樹春。
客子與君雖素昧，一時聊記子張紳。
遊溪西寺
作者：華岳
朝代：宋

寺覺重遊好，僧期後會賒。
青蟲彫病葉，白鳥篆平沙。
水瘦石生齒，山寒梅未花。
功名今有待，且謁惠公茶。
過文脊山
作者：華岳
朝代：宋

百峰攢碧版橋西，眼力增明步武遲。
紅映竹籬花笑客，翠翻雲幕雨催詩。
蕡還及第吾何媿，廣不封侯子未思。
凡物不齊皆有謂，到頭忠義是男兒。
過新豐市懷古
作者：華岳
朝代：宋

路出橫江去，虛堂立道偏。
雨聲楊柳外，風色杏花前。
有淚沾詩宿，無歌述酒仙。
采江千古恨，號認向誰傳。
過羊腸嶺
作者：華岳
朝代：宋

拂面東風吹夕陽，路蟠千折過羊腸。
山疑隨馬回回見，花欲撩人故故香。
世路與誰分曲直，人情于我自炎凉。
何當更上風烟上，爲把窮途問彼蒼。
過西溪
作者：華岳
朝代：宋

路隨馬足難知數，山疊魚鱗不記名。
隔岸青帘人不渡，一溪流水暮潮生。
過鄱陽湖
作者：華岳
朝代：宋

北風翻雪鼓雷霆，舟子停蘭亦斷魂。
看我金鱗三十六，爲君一躍上龍門。
邸食責庖者
作者：華岳
朝代：宋

陋邸已無味，庖人更不材。
盦炊全做粥，燒鮝半成灰。
添醋酸綿齒，研椒辣木腮。
何時聳堂臠，香霧靄樽罍。
郊飲
作者：華岳
朝代：宋

茅舍松棚隔小橋，碧帘斜掛竹籬腰。
豬頭煮去和皮擘，牛肉秤來带骨燒。
村酒不圖邀客醉，野花復喜向人嬌。
歸舟不用撐明月，只倩西風借晚潮。
鄰女搔綿吟
作者：華岳
朝代：宋

閒窗日上三竿竹，窗下嬌娥整輪輻。
匆匆未暇理雲鬟，半朵青鴉倚紅玉。
青梢摘盡銀香囊，畫欄平倚斑筠筐。
時將纖手翻雪霜，酥胸玉面同光芒。
捧歸細捲銀成索，牽出鬆鬆雲一握。
珠唇呵挺氣溫溫，鸚觜踏車聲絡絡。
今年莫怪功績稀，阿嬭勒繡鴛鴦幃。
如今織出秋江練，十月正好裁新衣。
客心聞此愁無著，一夜清寒動寥寞。
明朝爲問買一端，剪做道袍披落魄。
酒樓秋望
作者：華岳
朝代：宋

西風吹客上闌干，萬里無雲宇宙寬。
秋水碧連天一色，暮霞紅映日三竿。
花摇舞帽枝猶軟，酒入詩腸句不寒。
古往今來恨多少，一時收拾付盃盤。
酒歌
作者：華岳
朝代：宋

嘗聞子美清江曲，日典春衣耽美祿。
又聞太白遊長安，市上熏熏醉眠熟。
風流國裏太平時，處處紅樓漾酒旗。
王孫公子恣行樂，繁絃脆管相追隨。
誰知寥落天涯客，笠頂清風杖挑月。
芒鞋踏徧山水雄，奮身欲入黄金闕。
方嗟蕭索向西園，刮面寒風雨漲天。
回頭忽喜黑衣至，急破紅泥傾數船。
雖無皓齒歌金縷，也掃新詩狂欲舞。
兒童拍手笑攔街，應怪吳儂喜如許。
長江波浪卷銀山，去去仍悲道路難。
只憑一醉進未得，更借高風吹片帆。
酒禁
作者：華岳
朝代：宋

將軍愛士民心失，太守憂民士氣衰。
大抵軍民皆赤子，如何從此便藩籬。
采石
作者：華岳
朝代：宋

詩人浪作水仙歌，我欲題詩爲止哦。
采石濁流渾徹底，夜濤安得見嫦娥。
重九
作者：華岳
朝代：宋

破帽無情不受吹，滿頭霜雪已如絲。
菊花笑我三秋客，風物撩人九日詩。
三楚膏腴已煨燼，二江皮肉更瘡痍。
子卿三月無音信，鴻鴈南來何所之。
重午
作者：華岳
朝代：宋

虎眼龍鬚午未乾，楚臣遺淚尚潸潸。
梅天有雨金丸重，麥地無風翠浪閒。
蒲解梟風豈梟賊，符能驅祟不驅姦。
一樽菖酒呼天問，何事男兒鬢漸斑。
野菜吟
作者：華岳
朝代：宋

芙蓉峰下揚雄宅，路入城闉里三百。
有山無粟養鷄豚，有水無人捕魚鼈。
山翁菜色流清涎，齒頰連月無腥羶。
客來問我何所有，手指萬壑煙霞邊。
青芹不似蘆蒿美，石芥防風空剔齒。
蕨腦纔抽穉子拳，蘆牙已迸佳人指。
兒童不待明朝陽，花襟路濕爭慌忙。
携籠拍塞貯不盡，歸來滿袖春風香。
攬衣踏破青銅鏡，挼動碧雲流一徑。
漉歸銀鼎作波濤，無限春工上盤飣。
野飲呈祝山甫
作者：華岳
朝代：宋

野景何須買，山花不待培。
幕天分古木，裀地得蒼苔。
酒上鶑調曲，肴空鵲墮梅。
一壺隨所適，何處問蓬萊。
釣鼇行
作者：華岳
朝代：宋

北風浩蕩滄溟闊，千萬軍聲夜潮聒。
翻空濁浪鼓雷霆，舟子停蘭面如血。
龍門有客何猙獰，弩目張膽殊不驚。
桅檣破浪裂洋島，直欲一舉空蛟鯨。
我之釣兮非世比，新月爲鈎索霞綺。
先拗虹蜺爲釣竿，却把鵾鵬作香餌。
欲垂未垂號鬼神，星斗無光天地昏。
海靈乞命免生死，一鈎連六酬銜恩。
我公萬里風煙伯，度量汪汪寰海窄。
蟠胸高聳蓬萊山，壯氣直吞雲夢澤。
恩波萬壑奔洪流，風帆浪楫交觥籌。
金鱗照日巨如斗，四海觸物無虛舟。
我生本是釣鼇客，幾歲灘頭望風色。
忽聞霹靂破崑崙，便整絲綸駕航舶。
我今十轄迎公開，會須舉手生風雷。
不然長嘯謝水府，明月滿船歸去來。
閲明妃傳·其一
作者：華岳
朝代：宋

一萬邊兵不立功，却令婁敬自和戎。
犬羊不伏稱臣妾，甘拜君王作婦翁。
閲明妃傳·其二
作者：華岳
朝代：宋

漢家金帛作山堆，無奈酋奴眼不開。
今日單于恭子婿，方知婁敬是良媒。
除夜·其一
作者：華岳
朝代：宋

纔辱東皇造化工，便隨飛鵲報簾櫳。
人間狴犴知無所，天上蓬萊還有宮。
酒色半澄春後綠，蠟花全折夜來紅。
從今泰道能連茹，願駕蒼蟠躍震風。
除夜·其二
作者：華岳
朝代：宋

吳鈎不是怒鯨鯢，夜半劉琨屢舞雞。
十載載春游太學，二年年夜宿圜扉。
楚盤未必資毛遂，周粟如何飽叔齊。
塵世功名儻來爾，無言桃李自成蹊。
除夜大雪丙寅除夜得春，瑞雪大作，時有襄淮之衄，因記夜半入蔡之事，使人振腕不寐。時在建三除夜矣
作者：華岳
朝代：宋

青帝明朝下玉京，先教滕六掩車塵。
梅花笑我三年臘，椒葉爭他一夜春。
烏角觸簷鞭墮玉，馬蹄印路椀拋銀。
何當夜縛吳元濟，去作中興社稷臣。
雙桂堂
作者：華岳
朝代：宋

月姊親移入慶門，廣寒今是並肩人。
分他蟾窟雌雄種，作我螢窗南北隣。
傲竇雖慳三樹玉，比詵翻剩一枝春。
主人便好鞭黄鵠，斫取魁梢謝紫宸。
雪
作者：華岳
朝代：宋

天低江闊水連天，上下周回一色兼。
撲雀獵鷹翻白縞，得鱸漁父指青帘。
馬拋玉勒瓏𤦪落，獅欠金鈴橘柚添。
得句莫嫌呵凍筆，明年歲事已堪占。
雪中呈劉子沖
作者：華岳
朝代：宋

朔風卷水入天渠，剪作飛花散六虛。
竹本無聲緣葉密，梅因有影怕花疎。
路從玉鑑上頭過，家在冰壺裏面居。
欲作一詩撩謝女，不知爲况近何如。
雪中有戲
作者：華岳
朝代：宋

一夜風神揭海神，盡將純素掩丹青。
四圍白壁成千嶂，萬里紅塵沒一星。
搭岸柳條橫玉带，壓牆梅萼上銀屏。
好將今日平淮策，說與當年李愬聽。
青樓贈別
作者：華岳
朝代：宋

笛聲吹徹玉樓寒，金鴨香消更漏殘。
含淚欲揮羞不敢，倩他銀燭向人彈。
頭巾
作者：華岳
朝代：宋

堪笑吾邦幾秀才，頭巾不會自安排。
先因待制推將起，又被同知拽下來。
題丹青閣
作者：華岳
朝代：宋

閣喚丹青似恐疎，丹青難向閣中模。
詩人醉眼無區別，錯認烟霞作畫圖。
題富沙廟
作者：華岳
朝代：宋

平政橋頭火爍空，富沙宮殿烈煙中。
地形難撲徒臨水，天意能回遽反風。
十里爆雷驚客夢，萬家全璧頼神功。
君王注意恢神武，更乞威靈爲寶沖。
題易村
作者：華岳
朝代：宋

路轉峰回覺有村，數間茅屋瞰山陰。
午炊已飽翻匙玉，臘醖仍拚掛杖金。
窮去作文和鬼送，興來得句倩蟬吟。
一聲橫笛斜陽外，吹起江湖萬里心。
題溪莊
作者：華岳
朝代：宋

山擁青螺出粉牆，水環銀带插溪莊。
一百五日雨翻浴，三十六宮人鬭粧。
蝶翅拍花催舞袖，鳳毛翻錦入詩囊。
新歡舊恨知多少，且對東風醉幾場。
題澤民廟
作者：華岳
朝代：宋

生握藩旌死象梨，澤民山下澤民谿。
蒼天九重開日月，赤地千里興雲霓。
寐假商宗曾得說，爵高韓信屢封齊。
英雄不入蒼生眼，願借高風吹馬蹄。
題窗間
作者：華岳
朝代：宋

陽虎不名真盜玉，子張何事便書紳。
聖賢立論有微旨，精義當求妙入神。
題練省元壁
作者：華岳
朝代：宋

脚債嗟猶欠，心朋喜偶逢。
溪聲含客怒，山色爲誰濃。
古樹晴摇蓋，殘蟬晚带鐘。
莫辭一樽酒，明日是吳儂。
題蓮華壁間
作者：華岳
朝代：宋

風外落花千萬片，水邊啼鳥兩三聲。
無情驚起陽臺夢，獨倚閒窗看月明。
飲仙閣
作者：華岳
朝代：宋

槽頭壓盡春山綠，槽下真珠瀉醽醁。
騷人一笑傾蓋盤，滿面春風漲紅玉。
少陵得此不欲言，乃指八子爲中仙。
主人傾蓋慕此意，一閣新構堂西偏。
于今世態薄于紙，何必勞心問青紫。
願君醉我金屈巵，萬事過耳同風飛。
醺醺和月尚栽竹，長嘯一聲歸翠微。
香篆
作者：華岳
朝代：宋

輕覆雕盤一擊開，星星微火自徘徊。
還同物理人間事，歷盡崎嶇心始灰。
驟雨
作者：華岳
朝代：宋

牛尾烏雲潑濃墨，牛頭風雨翩車軸。
怒濤頃刻卷沙灘，十萬軍聲吼鳴瀑。
牧童家住溪西曲，侵早騎牛牧溪北。
慌忙冒雨急渡溪，雨勢驟晴山又綠。
鷗
作者：華岳
朝代：宋

隨潮鷗鳥往來頻，百十爲群立水濱。
多怪朝來無一個，高飛想是避漁人。
黄氏三層樓
作者：華岳
朝代：宋

瘦筇支我上高寒，風露淒清酒力慳。
千里人邀千里月，一重樓見一重山。
筵前飛雪噴焦遂，檻外行雲遏小蠻。
便好翻身駕黄鵠，直將情枉扣天關。
南歌子
作者：華嶽
朝代：宋

粉絮飄瓊樹，搖花結玉池。蕊仙滕六逞瑰奇。都把銀河細剪、做花飛。小院風聲急，歌樓酒力微。悶中猶記去年時。呵手牽人相伴、塑獅兒。
望江南·憶江南
作者：華嶽
朝代：宋

羅霧薄、紺綠擁重重。八幅寶香薰錦繡，一床煙浪卷芙蓉。屏翠疊東風。雲點綴，香汗透玲瓏。螺髻鬆鬆沾玉潤，櫻唇淺淺印珠紅。人在翠華中。
水調歌頭
作者：華嶽
朝代：宋

英莢才開六，寶曆已當千。人間收盡繁溽，涼意入虞弦。盡道薦衡交剡，更值生申佳節，喜色動閭閻。終夜望銀漢，文宿貫臺躔。定燕秦，封晉魏，信當然。處處紅蓮開幕，曹掾豈能淹。見說玉堂飛詔，已許金閨通籍，蓬島伴神仙。來歲壽卮酒，應醉御爐煙。
水調歌頭
作者：華嶽
朝代：宋

萬里楚天闊，一點壽星明。庭語以識歌舞，拍拍□秋聲。會過牛郎六夕，圓欠嫦娥一夜，此際是佳辰。□□□□□，□□□□□齎予說，□神嶽，慶生申。□領倉符，□兼漕節握藩旌。但□閩山建水，無地不陽春。今日範滂劉宴，來歲周公伊尹，元化斡洪鈞。北闕中書今，南極老人星。
滿江紅
作者：華嶽
朝代：宋

……正秋容萬里，十分明潔。后羿久忘逃去處，東方尚憶來年月。但無端、燕賀賦聲詩，容凡客。
滿江紅
作者：華嶽
朝代：宋

廟社如今，誰復問、夏松殷柏。最苦是、二江塗腦，兩淮流血。壯士氣虹箕斗貫，征夫汗馬兜鍪溼。問孫吳、黃石几編書，何曾識。青玉鎖，黃金闕。車萬乘，騅□匹。看長驅萬里，直衝燕北。禹地悉歸龍虎掌，堯天更展鵾鵬翼。指凌煙、去路復何憂，關山隔。
滿江紅
作者：華嶽
朝代：宋

懶取冠兒，只偏帶、一枝翠柏。記刺指、封書羅帶，尚餘殘血。愁入柳眉雲黛蹙，汗凝桃臉胭脂溼。把玉纖、掩定古詞名，猜誰識。瓶已墜，寧無闕。盟已負，難成匹。念當年亭院，畫樓東北。燭影燒殘蝴蝶夢，縠紋皺起鴛鴦翼。嘆如今、憔悴憶前歡，重門隔。
滿江紅
作者：華嶽
朝代：宋

簾拍風顛，雲共雨、商量欲雪。愁不寐、獸爐灰冷，寸腸千結。羅帶只貪珠淚擤，金釵不整烏雲側。對菱花、空自斂雙蛾，傷離別。心下事，憑誰說。愁與恨，如山積。被傍人調聞，呢龜成鱉。塞雁來時空悵望，梅花開後無訊息。恨薄情、拚卻與分飛，還重憶。
滿江紅
作者：華嶽
朝代：宋

自古稱稀，須通道、人生七十。當七月、慶生佳節，更逢七夕。丹鼎麻姑多兩轉，蟠桃王母無雙實。更竹林、作者茂芝蘭，俱無敵。持觴勸，辰拱北。陰功在，頭俱黑。況軻親教子，同聲戰國。九萬鵬程當不二，八千椿壽看逾一。願從今、屈指再從頭，山中日。
漁家傲
作者：華嶽
朝代：宋

昨夜壽星朝北極。牽牛織女排筵席。聞有謫仙先一夕。方知得。凮流倬底人生日。慷慨英雄當路識。鶚書已凝循京秩。試問遐齡誰與敵。回ò繹。撇頭添個長長十。
瑞鷓鴣
作者：華嶽
朝代：宋

挑盡銀缸半夜花。拍簾風勁卷龍沙。香傳梅福深深意，春在錢塘小小家。鴛被半閒才子恨，鶯簧初轉史君誇。歸來醉體嬌無力，壓盡名園無限花。
瑞鷓鴣
作者：華嶽
朝代：宋

華月樓前見玉容。鳳釵斜褪鬢雲松。梅花體態香凝雪，楊柳腰肢瘦怯風。幾向白雲尋楚□，難憑紅葉到吳宮。別來風韻渾如舊，猶恐相逢是夢中。
菩薩蠻
作者：華嶽
朝代：宋

玉纖倒把羅紈扇。屏山半倚羞人見。回首忽相逢。桃花生嫩紅。見了嬌無語。還向屏山去。略略轉秋波。客愁無奈何。
蝶戀花
作者：華嶽
朝代：宋

葉底無風池面靜。掬水佳人，拍破青銅鏡。殘月朦朧花弄影，新梳斜插烏雲鬢。拍索悶懷添酒興。旋擷園蔬，隨分成盤飣。說與翠微休急性，功名富貴皆前定。
霜天曉角
作者：華嶽
朝代：宋

情刀無斸。割盡相思肉。說後說應難盡，除非是、寫成軸。帖兒煩付祝。休對傍人讀。恐怕那懣知後，和它也淚瀑漱。
霜天曉角
作者：華嶽
朝代：宋

蒲帆十幅。飛破秋江綠。天際彩虹千丈，闌干外、瀉寒玉。一雨收殘溽。雲山開畫軸。試問故人何處，青樓在畫橋北。
霜天曉角
作者：華嶽
朝代：宋

裙兒六幅，誰染秋波綠。一搦柳腰兩過，樽前粲粲玉。暑氣消煩溽。日月飛車軸。線幕黃簾風露。那堪人在天北。
上南都權府提刑孫大監二首·其一
作者：華鎮
朝代：宋

聲華籍籍冠諸公，三十年前淛水東。
造次談經皆振玉，從容遇事盡成風。
心遊迥出青塵外，名品橫飛碧落中。
留鑰憲臺雖重寄，方看平步入鵷鴻。
上南都權府提刑孫大監二首·其二
作者：華鎮
朝代：宋

摳衣平昔登門下，曾許橫經近絳紗。
江上一言冰玉遠，天涯長歎水雲賒。
不才漫忝朱爲紱，承學終慚髮已華。
今日姓名猶見齒，尚因提奬得靈槎。
上顧侍郎詩
作者：華鎮
朝代：宋

西漢風流古到今，油油巵酒待青襟。
後堂不許聞歌舞，始覺先生見與深。
五雲溪
作者：華鎮
朝代：宋

萬壑千岩秀氣鍾，鳴琴潄玉曉玲瓏。
瑞雲重疊中書館，花浪騰稜相國風。
代湖南張運使賀蔡右丞
作者：華鎮
朝代：宋

高步英躔恰妙齡，曙華相照有餘榮。
早逢周室遵儒雅，親見文公迓太平。
可但清標稱玉潤，共知具體得金聲。
廟堂方契千年會，側聽康哉語載賡。
元夕
作者：華鎮
朝代：宋

節物隨時好，元宵興味多。
常年苦風雨，今夕偶晴和。
天宇消氛翳，星華侵月波。
六街紛合遝，兩觀迥嵯峨。
平昔財多裕，歡心慮靡他。
深沈閉閬苑，窈窕引巫娥。
百斛澄瑶碧，千枝列芰荷。
珠咽激清脆，霓袖競婆娑。
頡頏將雛態，綿蠻命友歌。
涓涓催急箭，殷殷尚鳴鼉。
縹緲飛華幰，丁東振寶珂。
東西歷登覽，南北遞經過。
不惜雲罍罄，祇看牛影俄。
恨無夸父足，擬擲魯陽戈。
出入心忘計，晨昏用有那。
佳時徒共樂，歡事不同科。
牽率調弦管，安排具綺羅。
有虞虛腹餒，那作醉顔酡。
不見三千履，難逢十二梭。
寂寥塵陌上，誰問夜如何。
元祐三年八月初六日得報已有代者歸期可數喜動於中載形歌詠
作者：華鎮
朝代：宋

郡符朝下報新官，不覺津津喜見顔。
但怪鵲聲連日好，誰知鴻翼過年還。
心游象魏三秋後，步入庭闈數月間。
別去祇憐風月夜，不聞山溜響潺潺。
元祐六年秋夜泊震澤時漲潦未盡牽道斷毀仍阻風
作者：華鎮
朝代：宋

四顧水天平，扁舟竟日撐。
孤村聊可艤，薄暮不成行。
雲重魚龍起，風高波浪驚。
無心就衾枕，坐看月華生。
元老十二丈教授就館西城因以寄之
作者：華鎮
朝代：宋

誰教蹇步躡丹梯，曾是先生振所迷。
始喜草廬依郡北，旋聆絳帳出城西。
儀韶久合爲虞鳳，伏鵠猶勞似魯雞。
却愛春風嘉樹下，依然還見舊成蹊。
元豐六年二月檢田凌塘中馬上口占因簡德器主簿
作者：華鎮
朝代：宋

强半春光未足看，花心柳眼尚盤桓。
景陽不放融怡色，密雨猶矜料峭寒。
借問董工湮沮洳，何如騎馬按岡巒。
幾番回首自惆悵，可借江南一釣竿。
元豐六年正月二十九日季壬生徐元立以詩來賀用韵酬之
作者：華鎮
朝代：宋

芳荆堂下兩枝長，一本朝來産此旁。
敢謂他年當似驥，且期今日得如岡。
顧余已免重占虺，聞子還思待弄璋。
多謝見貽真錦繡，歸時應得衒吾鄉。
六月旦有芝生於小廳之南楹連葉七層顔色黄潤常有露珠聯絡其上觀者歎息以爲祥異因作三小詩·其一
作者：華鎮
朝代：宋

黄金七葉向晨敷，人道曾標瑞應圖。
我已無心邀世福，不須三秀巧相諛。
六月旦有芝生於小廳之南楹連葉七層顔色黄潤常有露珠聯絡其上觀者歎息以爲祥異因作三小詩·其三
作者：華鎮
朝代：宋

芝英服食壽能千，蕊笈仙經每細看。
久視長生吾不羨，任同凡草一時乾。
六月旦有芝生於小廳之南楹連葉七層顔色黄潤常有露珠聯絡其上觀者歎息以爲祥異因作三小詩·其二
作者：華鎮
朝代：宋

品彙皆從化育成，無根神草爲誰生。
吾皇茂德參天地，好向甘泉植九重。
再和
作者：華鎮
朝代：宋

陶家門戶本常關，澤室肌膚雅耐寒。
不惜春秋參貢舉，况聞早晚報平安。
款陪盛集無窮樂，細閱雄文有益歡。
未必重陽虛過了，黄花十日尚堪看。
再經西禪寺二絕句·其一
作者：華鎮
朝代：宋

我爲人役走塵寰，僧老空門不出關。
身世也知皆夢幻，到頭忙者不如閒。
再經西禪寺二絕句·其二
作者：華鎮
朝代：宋

三時五度到西禪，春雪秋風暑濕天。
試問經窗長宴坐，何如塵路走終年。
再酬叔向見謝
作者：華鎮
朝代：宋

詞鋒筆力勢憑凌，高共飛雲天上行。
清夜幾通康樂夢，嘉時還嗣孟郊鳴。
人間雅道時無喪，海內才流世有生。
欲識篇章精密處，搜奇抉隠語無贏。
出南薰門道中詩
作者：華鎮
朝代：宋

玉津槐柳綠成陰，歸路春光步步深。
名宦未多年不少，到家聊緩北堂心。
出院有日用前韵與諸公敘別
作者：華鎮
朝代：宋

頻年承乏選賢關，自惜生居黍谷寒。
讎盡加三難自暇，聽殘敲五敢求安。
蒙恩邂逅真多樂，已事分飛亦足歡。
從此塵勞能脫否，待尋蜀客試占看。
列子觀
作者：華鎮
朝代：宋

日日雞聲馬上聞，鑑中不是少年身。
倦從客路長搖轡，喜得真祠暫拂塵。
仙馭不歸風自好，遺編長誦意彌親。
隋珠輕用彈黄雀，愧汝當年辭粟人。
千瓣二色桃花
作者：華鎮
朝代：宋

迥出成蹊類，尤深造物功。
細攢重疊瓣，勻賦淺深紅。
艷質平分異，香心一點同。
武陵溪上樹，虛占好春風。
南嶽僧仲仁墨畫梅花
作者：華鎮
朝代：宋

世人畫梅賦丹粉，山僧畫梅勻水墨。
淺籠深染起高低，烟膠翻在瑶華色。
寒枝鱗皴節目老，似戰高風聲淅瀝。
三苞兩朵筆不煩，全開半函如向日。
疏點粉黄危欲動，縱掃香須輕有力。
不待孤根暖氣回，分明寫出春消息。
大空聲色本無有，宮徵青黄隨世識。
達人玄覽徹根源，耳觀目聽縱橫得。
禪家會見此中意，戲弄柔毫移白黑。
佳句殷勤致兩番，深情邂逅高雙璧。
不愁開謝逐東風，全勝當年隴頭驛。
卜居
作者：華鎮
朝代：宋

桑弧蓬矢是男兒，故國松楸亦重違。
架搆自知惟壁立，綢繆誰敢羨翬飛。
桑麻地狹妻孥笑，堂廡簷低燕雀稀。
清世薄才何所用，求田問舍未應非。
叢玉山
作者：華鎮
朝代：宋

石城深沈有神櫝，蒼璧青圭森矗矗。
榛蕪未薙見圓石，沆瀣初披得叢玉。
寒流噴薄洗煩慮，翠光斂舒瑩人目。
兩巖神化瑣烟霞，一逕天成徧厓谷。
朝陽杲杲亙東嶺，夕陽亭亭載西陸。
拄天峻極天爲低，交雲拔起雲常簇。
風箕雨畢列華藻，木客雲娥儼儀服。
應真示相契空門，洪厓脫身度塵躅。
露天池寒星斗簇，合巖石暖莓苔綠。
石臺登眺多舂容，金柜緘封富奇蓄。
幽竇懸泉歲清淺，碧嵐如雲日紛鬰。
蓮花風度夏香深，芙蓉露裛秋華肅。
靈龜戲游物自壽，師子雄騰誰與逐。
金魚熻嚇待時雨，石鼇贔屭依蒼麓。
滿川雲起老龍吟，虛谷風清雕虎伏。
主人天與經綸器，才名早在神仙籙。
清時北闕方我須，雅興東山難自速。
脩途未許頓長轡，勝地何妨揭華屋。
雙巖挹秀左右逢，快覽凭高心眼足。
夜邀秋月得丹桂，曉迓冬曦看若木。
飛梁續徑壓蒼磯，投隙團茅繚脩竹。
雲軒芝蓋俯可揖，水色天光濃溢掬。
綠野篇章惜未多，輞川圖畫今能續。
披圖已覺思超越，過眼應忘身跼束。
華編今日許聯詩，芳徑何年容秉燭。
因嗟輕別五雲隠，長思起效三閭卜。
分知方外學屠龍，不及人間謀刻鵠。
魯國也欣三釜粟，梁園倦游還憶蜀。
葛洪平昔志丹鼎，子房雅意捐嘉穀。
願登天路青雲梯，長聽仙翁紫芝曲。
古風
作者：華鎮
朝代：宋

瞻彼南山下，溝塍蔚相續。
泉流既清美，土壤膏且沃。
巖壑雲氣多，時雨常霑足。
苦乏知人術，所寄非良淑。
樹藝本未工，營私一何速。
銚鎒不及時，終然廢穜稑。
嘗恐歲云暮，蟋蟀鳴我屋。
良苗不可見，何以望嘉穀。
句·其一
作者：華鎮
朝代：宋

汪芒後至知何用，敗骨空專一素車。
句·其三
作者：華鎮
朝代：宋

謝公白首乘軒地，長記滄波洗屐時。
句·其二
作者：華鎮
朝代：宋

南國使君歸故里，霜鴻飛舞送朱輪。
句·其五
作者：華鎮
朝代：宋

君王旦暮方嘗膽，猶築池塘長紫鱗。
句·其四
作者：華鎮
朝代：宋

六龍未入雍州日，曾負詩書卧白雲。
君山
作者：華鎮
朝代：宋

特秀起平湖，秋空照日孤。
無塵接南楚，有路到東吳。
聚翠時濃淡，長林半有無。
未能尋勝賞，飛夢遶烟蕪。
和光道元日書事二首·其一
作者：華鎮
朝代：宋

蕪城池苑盡荒殘，春到長思競秀山。
谷口風和鶑已出，天南日轉雁初還。
千家簾幕峰巒上，百里笙歌水竹間。
記得當年行樂事，韶光不放片時閒。
和光道元日書事二首·其二
作者：華鎮
朝代：宋

急管妖弦朝暮聞，翠帘下應當壚君。
叫呼梟盧一百萬，砍削兕脯三千斤。
孔座嘉客每日滿，楊園細草何須耘。
夜長秉燭可爲樂，春色三分未一分。
和光道喜和叔得雨兼呈和叔知縣鄉兄
作者：華鎮
朝代：宋

精誠一念格明神，時雨經宵即效珍。
政屬士龍真有譽，頌成吉甫更無倫。
千疇土脈三冬起，百里根荄一日春。
自古移風由美化，善良從此在吾民。
和光道春日雨寒
作者：華鎮
朝代：宋

細風密雨冷相添，天右餘寒勢未殲。
漠漠亂絲凝曠野，涓涓碎玉下重簷。
凌晨預約陽光發，入夜先聞霰雪兼。
蝶夢未成欹寶枕，銅壺聲咽凍孤蟾。
和劉叔懷見寄三絕句·其一
作者：華鎮
朝代：宋

風前雙鶴舞金衣，來送新詩過竹扉。
逸響琤瑽鳴玉脆，雕章飄絕朵雲飛。
和劉叔懷見寄三絕句·其三
作者：華鎮
朝代：宋

清世儒冠不賤貧，一竿誰復釣溪濱。
看君雙鬢春條綠，策足應須據要津。
和劉叔懷見寄三絕句·其二
作者：華鎮
朝代：宋

冥冥心地外參寥，淅淅松梢掛飲瓢。
揮麈縱衡忘孔墨，寄聲邂逅得劉蕭。
和叔凭惜春·其一
作者：華鎮
朝代：宋

無計可能留永日，有情何用惜芳春。
明年還似今年好，𢬵作花前把酒人。
和叔凭惜春·其二
作者：華鎮
朝代：宋

柳暗曉鶑鳴樹底，簾垂午燕簇樓頭。
東君暫去無多日，且放殘紅逐水流。
和孫秀才與弟醉飲
作者：華鎮
朝代：宋

醺酣歸至樂，麴糵古來賢。
荆樹同株日，蕭齋欲雪天。
傾頹叔夜玉，臬兀季真船。
熟覽新詩意，依稀識道筌。
和孫秀才醉中二首·其一
作者：華鎮
朝代：宋

封人祝多子，患寡不患小。
林慮行且歌，自喜身已老。
五月日可畏，不踐門前道。
北窗足虛閑，清風颯然到。
况有樽中物，玉山恣傾倒。
黄河或可斷，世事未云了。
和孫秀才醉中二首·其二
作者：華鎮
朝代：宋

吾鄰有達士，時得問話言。
寄身杯酒間，萬事不復論。
大嚼青精飯，高岸白綸巾。
愧非伯倫伴，辜此羲軒民。
和李判官
作者：華鎮
朝代：宋

衛玉清標未及門，先知和氣襲人溫。
言高自有精醇味，手敏曾無洗削痕。
一捧絲綸來幕府，兩迂舟楫過江村。
已慚無取叨交契，更辱新詩仔細論。
和李子約戶曹四紀權室
作者：華鎮
朝代：宋

主人才術照幾先，虛室端居宰利權。
誰覺市征非往日，自知歲課埒當年。
高梧六月生秋色，修竹三冬起紫烟。
平日紛紛譏識地，不妨澄寂事經禪。
和林安聖承議別試所即事
作者：華鎮
朝代：宋

驟阻文闈密密關，不堪霖雨作新寒。
暫違塵鞅閒還好，喜得朋簪靜可安。
樽俎不陳無過舉，笑談相酢有餘歡。
共知佳節行相近，須把程文繼日看。
和楊中行朝散別試日院中即事
作者：華鎮
朝代：宋

多士分袍日造庭，談經議法與論兵。
不辭寒夜程文冗，喜見明時道化行。
此日人懷平旦氣，他時中有少年卿。
鳳毛已飽籯金術，佇聽傳家振大名。
和河南府倅程朝散緱氏僧舍題壁
作者：華鎮
朝代：宋

塵機不動有餘清，逸靜孤飛在杳冥。
想得馬頭無限思，碧雲隨處見瑶屏。
和石太傅錢清僧舍圍爐余時先往蕭山不預其會
作者：華鎮
朝代：宋

後進多年仰碩膚，相逢如恨日將晡。
懽懷想不辭醇酎，高論應須出大鑪。
麗藻舊欽梁上客，清風今識漢潜夫。
初慚不預芝蘭列，和得陽春愧已無。
和純翁新秋夜雨
作者：華鎮
朝代：宋

西風吹雨下天涯，還見蕭疏八月期。
筠簟驚秋初冷後，蘭缸凝暈未吹時。
誰人擊節悲秋夜，幾處停針念所思。
此景多情吟不盡，何郎底事最先知。
和純翁聞新雁
作者：華鎮
朝代：宋

出門無緒看飛蓬，入夜還驚度早鴻。
塞外長蘆應已斷，天涯尺素竟難通。
青熒疏幌遮寒燼，窸窣高梧弄夕風。
今夜只應欹枕後，夢魂隨汝到江東。
和通州李判官
作者：華鎮
朝代：宋

憶昔元豐第二春，叨陪逸駕預官論。
頻煩州縣徒勞職，未報君親罔極恩。
居與莞蒲依海角，出隨雁鶩走江村。
閑心祇合尋三徑，倦翼寧堪憩九門。
羊棗幸占如養志，萊衣欣有喚翁孫。
他時未免煩陶鑄，只就同年丐漆園。
和都城春雪
作者：華鎮
朝代：宋

六花飛壓九街塵，應訝人間未覺春。
天上樓臺銀作屋，雲中車輅玉爲輪。
三秋狼戾盈倉兆，萬國歡呼擊壤辰。
寂寞袁門烟火冷，未知誰是扣關人。
和都城臘日雪
作者：華鎮
朝代：宋

同雲爲瑞上圓清，臘日飛花落帝城。
雙闕漸迷鴛瓦碧，九街勻罩麴塵輕。
戴溪有月舟方遠，袁巷無人路自平。
却愛馬卿詞賦好，梁園一座盡知傾。
和陳尉見貽二首·其一
作者：華鎮
朝代：宋

畫棟塵驚燕子來，芳郊時雨斂輕埃。
須憐好景分明在，爲把愁顔勉强開。
仙客有情深賞物，新詩勸我且持杯。
更言留得花王住，忍放韶光取次回。
和陳尉見貽二首·其二
作者：華鎮
朝代：宋

燕語鶑啼次第新，柳綿花錦曲江濱。
且將邂逅天涯客，共看芳妍海角春。
須愛日添隨日線，莫教花笑對花人。
一杯隨分休辭訴，况有清歌激絳唇。
和陳承事喜雨應祈見賀
作者：華鎮
朝代：宋

空階昨夜響淋漓，正是東皋渴雨時。
螻蟻未應能有感，乾坤自是本無私。
已知協氣通三壤，想見嘉禾秀兩岐。
更待秋冬高廩後，與君同賦譽堯詩。
和陸彥則郊外初夏送客
作者：華鎮
朝代：宋

紅英落盡紫荷長，野岸陰陰暗綠楊。
過眼芳菲渾似夢，感時情緒直如狂。
江皋有客懷雙佩，淮上逢人賦乘黄。
顧我越吟方自苦，可堪別曲念江鄉。
和高郵監稅李光道承務·其一
作者：華鎮
朝代：宋

論交未必須白頭，邂逅相逢轄屢投。
識似方諸能鑒物，言非蘐草自忘憂。
詩書已見勤追琢，筦庫何妨暫滯留。
但喜荒齋得佳詠，清風和氣日休休。
和高郵監稅李光道承務·其二
作者：華鎮
朝代：宋

蘭玉才華夙有芳，撝謙高韵慕循牆。
風流自與迂疏厚，澹泊應須氣味長。
屢見清談能破的，行看素業驟成章。
日生鞅掌雖無盡，投隙當來語大方。
咏西施
作者：華鎮
朝代：宋

浣紗溪上浣紗女，野服山花照寒水。
含嚬慘淡不勝愁，猶使東鄰駭西里。
山鳥淵魚無定識，俯見潜逃仰驚起。
矜花睠月春復秋，長恐朱顔成暮齒。
君王掄選入吳宮，吳宮寂寞無桃李。
芙容一笑君意傾，宰嚭言行子胥死。
姑蘇臺榭游麋鹿，闔閭城闕生荆杞。
蛾眉倩盼應自成，築宮教習胡能美。
當時掩抑無人顧，今日爲君除國恥。
君莫怪騄驥鹽車弭耳時，誰人不作駑駘比。
四海
作者：華鎮
朝代：宋

四海田廬自有餘，置錐無地欲尤誰。
鷦鷯莫厭一枝少，更有寄巢無一枝。
壽柯運使·其一
作者：華鎮
朝代：宋

九十韶光纔十九，高門曾是弄瑶璋。
熊羆夢寐當時吉，龜鶴年齡此日長。
劉晏已知豐外計，曹參行見趣歸裝。
更看德善流芳處，濟濟斑衣滿畫堂。
壽柯運使·其二
作者：華鎮
朝代：宋

曉來遲日上高堂，珠箔玲瓏錦席張。
玉斝騰波行旨酒，金爐生穗起真香。
融融喜氣凝庭戶，拂拂歌塵下棟梁。
許步桃蹊無以報，但祈眉壽獻篇章。
壽潭帥李金部二首·其一
作者：華鎮
朝代：宋

慶緒綿綿嗣伯陽，何時熊夢契嘉祥。
月低蓂莢光猶滿，風入林鍾景正長。
出去懷金參九列，歸來畫迺得三湘。
遥知當日瞻佳氣，還似茲辰賭壽香。
壽潭帥李金部二首·其二
作者：華鎮
朝代：宋

汎汎薰風入舜弦，西樓晚月十分圓。
懸弧門下占祥日，仗節湘南出師年。
善誦詠歌盈玉葉，壽觴頻舉倒金蓮。
紫泥褒詔知非晚，行看雙旌上日邊。
壽蔡大資
作者：華鎮
朝代：宋

巖巖巨鎮瞻維嶽，落落喬松棟幹姿。
物外風神時遠鶴，幾先識斷世元龜。
還逢周寢占熊旦，恰是商巖肖象時。
願醖東溟爲壽酒，一年一獻一瑶巵。
壽蔡大資
作者：華鎮
朝代：宋

德緒先流慶，高門早誕賢。
星杓方歷次，羲馭欲周天。
博大天殊稟，高明道有傳。
逢原從左右，中禮在周旋。
網轄提携早，樞機委寄專。
先猷重有作，廟筭遠無前。
避寵辭帷幄，分華出澗瀍。
條流圖外事，談笑握中權。
吏膽銷精密，民心適靜便。
旆閒清洛日，牙聳碧嵩烟。
世路觀無跡，神機體善淵。
弦歌隨絳帳，筆削起韋編。
已覺留司久，彌增注想堅。
鈞衡終所倚，衮繡佇來還。
今日知祈禱，靈椿比大年。
壽蔡大資留守
作者：華鎮
朝代：宋

四氣成功月，三陽得數辰。
昴星還輔漢，崧嶽復生申。
事業乘時會，心源體道真。
燕來新賜第，相賀八千春。
壽顧侍郎
作者：華鎮
朝代：宋

應鐘司序兩旬時，台座光凝照水湄。
善慶遠歸三俊後，哲人來副半千期。
澄波渺渺韜洪量，喬嶽稜稜挺異姿。
早晚鈞衡調燮去，鳳池當見老蓮龜。
失題
作者：華鎮
朝代：宋

蜂鬚萎蕤花脫萼，粉蝶流鶑何處著。
暖融密卷玉爲椽，一點明星坐中落。
猩唇血重鮫綃薄，百出寶蓮金鈿錯。
蕙蘭不斷起長烟，餘香隨風度羅幕。
天階漫激鳴籤響，壺中不夜春常若。
何人天外引長繩，剛愁日下西山脚。
失題·其一
作者：華鎮
朝代：宋

暑往寒來春復秋，東西南北一萍浮。
吳鈎越劍雖常淬，梁苑秦關祇浪遊。
場屋同盟多列鼎，鄉閭小子亦封侯。
十年窗下勞螢雪，今日明時漫白頭。
失題·其二
作者：華鎮
朝代：宋

分宜浪迹學希夷，豈合將身涉事爲。
無外縱知皆是幻，有中寧免强隨時。
懶於中散人誰覺，貧過原思已自知。
若有一廛容定省，肯將塵鞅自羈縻。
奉酬劉令見懷
作者：華鎮
朝代：宋

世路差池懶自嗟，眼前隨分過年華。
山中尋藥援青嶂，海上將鷗踏淺沙。
懷舊愛君交態厚，題詩寄我素封斜。
爭知節物隨人冷，十月東籬未有花。
如意院井詩二首·其一
作者：華鎮
朝代：宋

太平興國古佛剎，小院得名如意輪。
何人默識原地脈，鑿井正會甘泉津。
闊容三尺白銀罋，深可二丈青絲緡。
夏凉未覺冰雪冷，味美不啻醍醐珍。
寺僧知愛不忍惜，汲引無間都城人。
鳴鐘聲歇更漏促，天雞初報扶桑晨。
側肩接足負擔者，排闥爭湊蒼苔唇。
絲瓶上下掉孔急，語笑嘈雜春雷振。
永日迢迢既云暮，健夫噏噏皆嚬呻。
萬人已喜用周給，一泓依舊清奫淪。
如意院井詩二首·其二
作者：華鎮
朝代：宋

井德本來無得喪，居遷乃見井有仁。
深穿闊甃世不少，聞名索實多非真。
潢汙方集已登幹，驕陽未久先飛塵。
盈虛既與陰晴變，安用華屋床雕銀。
崇寧元年五六月，僦居偶在寺井濱。
曾經畏日曝累朔，亦見霖雨傾彌旬。
碧痕澄澄古甃上，消長不改蒼龍鱗。
莫嫌營置近闤闠，莫厭資取多紛綸。
深院無人轆轤靜，焉知此井常清新。
宣化道上望鍾山
作者：華鎮
朝代：宋

望外江山千萬重，北山秀氣冠江東。
可憐秋月澄明夜，怨鶴長悲蕙帳空。
宮使蔡太師壽詩
作者：華鎮
朝代：宋

天貽真宰贊重熙，何日來符命世期。
五夜燕遊元夕後，三陽交泰上春時。
維師事業前無呂，先覺心靈世有伊。
首斡化機熙帝載，暫休祠館動民思。
和羹終付鹽梅手，仗節難稽柱石姿。
華屋早開丞相第，衮衣新賦我公詩。
緗桃滿院光風轉，素李成蹊淑景遲。
鼎席具瞻何所願，祝公眉壽等蓮龜。
宿西禪寺詩
作者：華鎮
朝代：宋

湖湘跋涉今猶近，淮海漂流昔早曾。
擾擾未能逃鞅掌，星星祇見變鬅鬙。
驅車曠野猶飛雪，稅駕閒窗已上燈。
瓶錫不移緣累息，須知人世盡輸僧。
宿道林寺詩
作者：華鎮
朝代：宋

鉦鼓遠轟填，旌旗近凌亂。
蘭棹截波艤，肩輿傍山轉。
白羽映塵舉，烏紗倚風岸。
揆才非阿都，託乘陪中散。
暝投蕭寺迥，路入修林蒨。
清談曾未既，長夜已踰半。
周旋仰陂量，眄睞慚溝斷。
欲倚青雲披，輕歌白石爛。
高風生夜壑，長松響幽澗。
秉燭訪陳跡，辭墨疊壯觀。
纓蕤雖未濯，心目欣已浣。
文奇楚招些，跡異元郎漫。
初驚冰玉違，已見珠璣璨。
臨池名草聖，天台得才冠。
兼資古所稀，荐遇世尤願。
琳琅鼓餘韵，蛟虯走芳翰。
詣絕雅無倫，神變敏如幻。
規爲到古始，氣槩起消懦。
須知趙璧貴，祗借秦人玩。
吟想情有餘，言終屢增歎。
寄焦公澤
作者：華鎮
朝代：宋

身世旋蓬轉，年華激矢忙。
漂流輕楚越，契闊易參商。
竊預三千日，行幾二十霜。
金聲留逸響，玉潤有餘光。
仕路雖叨踐，心蹊未敢荒。
軒昂遺俗物，感激企前芳。
燕雀驚鴻鵠，鴟鳶嚇鳳凰。
傾都無孟子，通國毀匡章。
曾席雖云遠，韓門未見忘。
鑠金頻減價，投杼幾循牆。
素履微難任，流言衆覺强。
箴言曾展轉，攻鼓或相將。
睠想周賓裔，來居禹計鄉。
一門如旅燕，三世寄飛梁。
何地逢遺秉，誰垣有樹桑。
釜魚時肖范，儲石每矜揚。
儒術資斑見，鄉評假寸長。
芹藜經伏臘，蘋藻備烝嘗。
紵絮虧冬褐，丹鉛薄曉妝。
晚蟬無重翼，瀌雪有驕陽。
唐彀虛曾入，齊飛宛未翔。
十年勞俛仰，三釜足凄凉。
懷刺終思重，車塵舊恥望。
有慚猗頓富，徒效老萊裝。
曲表求端影，奔車倚怒螳。
力微甘黽勉，道拙分摧藏。
好惡鄉人僻，風波世路常。
棘薪今合重，瓜蔓昔還傷。
頰舌知無補，絲桐或可量。
未教輕割席，庶復許升堂。
寄贈永嘉鄭先生
作者：華鎮
朝代：宋

滎陽人物世仍有，文雅風流傳巳久。
廣文獨步天寶年，才名曾在諸公右。
新詩高陪屈宋遊，神翰遠與鍾王偶。
更覺丹青到微妙，獨將造化爭妍醜。
一封入奏蓬萊宮，三絕題自君王手。
當時盛事雖云遠，今日高風曾未朽。
親逢夫子滄海頭，重起清芬百年後。
倦遊不肯依梁苑，尚德自甘耕谷口。
方外聰明已木雞，人間事變皆芻狗。
子雲寂寞守儋石，靖節軒昂遺五斗。
不試惟令曲藝工，久幽更覺機神厚。
詩情渺與江湘迥，畫筆能教鬼神走。
論工子建已知親，較勝長康未應負。
所嗟藻鑒闊楚越，猶使佳名在林藪。
邂逅雖知近巖壑，栖遲尚苦拘塵垢。
明明冰玉長在懷，望望烟霞屢驤首。
何日傾心聽誦詩，他時洗眼看揮帚。
狂歌且寄草堂客，佳句終慚杜陵叟。
密雨
作者：華鎮
朝代：宋

昨夜好風月，須明陟路岐。
陰雲生隴上，密雨滿天涯。
豈患泥塗惡，難堪僕馬疲。
却愁期會失，心緒亂如絲。
寶墨堂
作者：華鎮
朝代：宋

堂有顔公石，辭墨真世寶。
圓潤屈銀鈎，淳華掞春藻。
忠義昔所服，文藝久彌好。
至今有識人，撫卷惜元老。
小院
作者：華鎮
朝代：宋

小院無經過，虛庭窈深幽。
高堂晝晴永，朱箔上銀鈎。
文砌桐花落，碧瓦烟光流。
交疏靜丹綺，飛梁架青虬。
流鶑自睍睆，好音暫遲留。
崇寧元年五月十六日天漢橋月下閒步
作者：華鎮
朝代：宋

閒來步月上銀潢，天宇無塵夜色凉。
雙闕高尋佳氣聳，三街平襯綠槐長。
沈沈琳館東西迥，褭褭珠樓左右光。
歸去不須尋蜀客，莫教知到斗牛傍。
嶧陽孤桐
作者：華鎮
朝代：宋

大樂潜生氣，徐方暗結融。
嶧陽鍾異物，山木得孤桐。
特幹千尋聳，清陰十畝豐。
夜聲通渤澥，午影到崆峒。
雨露偏垂德，陰陽曲致工。
和音來象外，懿質孕區中。
不羨樗無用，常卑桂有叢。
人期瞻舜日，自信達堯聰。
動植奚難感，神明庶可通。
鏗鏘雖固有，翦拂未曾蒙。
合梓纔知美，弦絲乃見功。
名嘗叨禹紀，材實待夔攻。
埋沒如邕爨，栽培異楚宮。
山禽曾不識，丹鳳每來同。
沆瀣凝朝氣，滄凉汎曉曈。
發揚羞谷黍，疏散愧江楓。
誓與簫韶並，寧隨曆草空。
儻教承搏拊，焉敢避磨礲。
功用施清廟，聲華發大東。
知音何以報，願爲奏南風。
嶽麓寺
作者：華鎮
朝代：宋

衡嶽到江盡，招提嶽秀中。
飛樓上喬木，清梵俯冥鴻。
鶴去泉猶在，臺存法更雄。
望終三楚勝，清興迥無窮。
巫山神女詩
作者：華鎮
朝代：宋

巫娥美無度，綽約姑射倫。
冰雪照肌骨，被服丹霞裙。
蘭膏皆臭腐，天香有清芬。
手提瑶華枝，乘鸞弄氤氳。
緬邈相光彩，杳然喪塵紛。
楚王夢見之，三歲情如醺。
伊人竟何許，宛在陽臺下。
宋生未見稱，朝暮自雲雨。
廣述二首·其一
作者：華鎮
朝代：宋

茫茫太行道，日側嘯彫虎。
天明落檻穽，迥失山林阻。
搖尾仰視人，意態已如鼠。
烏鵲竟何爲，俛咮噪而聚。
高明人共畏，鰥寡世所侮。
丈夫氣如霜，所貴摧强禦。
埋輪斥豺狼，不待梁冀死。
長孺戒李息，張湯方遇主。
古人恥低徊，吐茹兩不武。
真節一朝奮，千載羞莽鹵。
茲人不可見，茲事乃近古。
三復清風詩，永懷仲山甫。
廣述二首·其二
作者：華鎮
朝代：宋

飄風入閶闔，九陌起黄埃。
馺遝振鳴珂，馳驅東西來。
側足湊高明，珠箔爲褰開。
附會崇岳友，沮譽牛李儕。
傾側競姿媚，談笑足詼諧。
朝爲道旁客，暮爲廊廟才。
如何首陽人，悵望黄金臺。
所得竟斗筲，回首良可哀。
安見鄭子真，谷口日徘徊。
嘉聲滿朝野，何用苦自媒。
弦月
作者：華鎮
朝代：宋

人間離別最堪憐，天上嫦娥恐亦然。
昨夜廣寒分破鏡，半奩飛上九重天。
徐元立出示李父龍角水壁詩邀予繼作因成長篇
作者：華鎮
朝代：宋

龍德神變通盈虛，孕育乃與鰷鱨俱。
被鱗戴角形非無，飛潜食息皆時須。
太上道德體未刳，神物咸萃天王都。
坰林苑囿馴騶虞，宮中高閣鳴鵷雛。
玄龜負卦洛水隅，戴因之獸游廣途。
此時應龍如鷗鳬，翔泳宮沼何舒于。
庖犧正位膺乾符，是出德水呈神圖。
彝倫九敘時紛敷，蒼白紀官各有呼。
皇風綿邈雖已徂，下至虞舜成帝謨。
豢御世守職未渝，節時飲食如哺烏。
玄冥失職水正蕪，物乃坻伏潜天區。
耳目接識非朝晡，疑無驚有無智愚。
葉公好尚俄有孚，真物來止還驚吁。
遺鱗脫角時可俘，世俗往往疑見誣。
淮上乃有桑門徒，曾見得之青草湖。
紺鱗兩葉角一跗，坳漥猶見藏泥塗。
堅質溫潤如荆瑜，冷光凌亂侵琨珸。
我疑仙客催盤盂，乘興擊破鴛鴦壺。
又似石尉矜豪麤，醉中敲折青珊瑚。
此物殊觀惟可娛，得名非似齊人竽。
但恨不見真形軀，冥飛杳渺何能拘。
昔人市骨求駿駒，毋在文駟交馳驅。
靈德况與魑魅殊，沈潜非爲禹鼎模。
喬岑十疊窮崎嶇，鯨波萬里不可逾。
驤騰此地聊踟躕，有時亦肯游潢汙。
悠悠自非真丈夫，無能駕馭登雲衢。
時注甘雨蘇焦枯，六月不用商人雩。
陂杖一擲生頭顱，壁梭亦與風雷趨。
洛浦鳴琴致綃姝，洞庭吹玉來寸珠。
豈如螮蝀無肌膚，雨餘成象才須臾。
當知鱗角非怪迂，聞語無用空揶揄。
思歸二首·其一
作者：華鎮
朝代：宋

湖光清似鑑，山色翠於眉。
投老身須逸，探幽計莫遲。
河清不可待，頭白已多時。
誰謂茆茨陋，求安過一枝。
思歸二首·其二
作者：華鎮
朝代：宋

二頃何時有，鄉園且結廬。
憑軒見巖壑，閉戶得琴書。
雪幌冬鑪暖，風窗夏簟虛。
非才甘退縮，不是傲簪裾。
愚溪
作者：華鎮
朝代：宋

瀟湘同瀉處，一水亦東傾。
屈曲游龍勢，玲瓏戛玉聲。
傍城無暫濁，當暑有餘清。
楚俗真懷古，猶傳夢客名。
慶親堂和湖南運使程大卿韵
作者：華鎮
朝代：宋

輪奐非謀己，標題慶有親。
盈庖欣釜粟，照座得言綸。
集富稱觴客，寬容戲綵人。
遥知映階砌，丹桂及芳春。
懷嵩亭
作者：華鎮
朝代：宋

嵩高維神嶽，峻極上霄漢。
臨登信舍地，庶入朝夕觀。
垂簷碧雲低，带戶前山亂。
何日見愚公，神棲夢輕斷。
戲呈程民老
作者：華鎮
朝代：宋

多才是處走華鑣，問柳尋花九十朝。
春去光陰祇恨晚，興來行路莫知遥。
謝安携妓情雖遠，崔烈爲公臭不消。
應是醉魂傷駘蕩，大歌楚些爲君招。
戴溪
作者：華鎮
朝代：宋

月華雪彩照長川，一葉扁舟破紫烟。
十二瑶臺登賞夜，清光長似昔時天。
挽傅仲溫
作者：華鎮
朝代：宋

人是南州老，家傳北地雄。
忽騎箕尾去，不待大丹功。
華屋閑歌席，長楊慘暮風。
已符同穴契，寧復念孤桐。
挽兖守程大卿四首·其一
作者：華鎮
朝代：宋

名實時方會，君臣德正同。
剸裁周庶物，薦擢冠諸公。
金口褒揚首，丹梯指顧中。
榮途雖未既，尋尺自初終。
挽兖守程大卿四首·其三
作者：華鎮
朝代：宋

交遊敦久要，賞鑒謝先容。
自愧非王粲，人驚得蔡邕。
堊漫猶在刃，舟壑已遺蹤。
不見星躔處，空瞻馬鬣封。
挽兖守程大卿四首·其二
作者：華鎮
朝代：宋

徊翔卿寺棘，轉漕楚江舟。
忠厚臨人大，勤勞結課優。
丹枝方習慶，梁木忽驚秋。
天意寧無在，于門必有侯。
挽兖守程大卿四首·其四
作者：華鎮
朝代：宋

憶昨湘江上，追風送使帆。
青雲方滿路，丹旐忽垂縿。
燕舞難重見，霞杯不復銜。
遥憐三徑菊，冷落對雙巖。
挽周祖文
作者：華鎮
朝代：宋

蠲辰臨遠日，祖奠徹中楹。
寒月銘旌影，霜風晚鐸聲。
夜臺無曉日，泉路斷回程。
已矣生前事，空勞問代耕。
挽嚴四府君
作者：華鎮
朝代：宋

歲事時無失，先疇手自耘。
克家親有養，投老意彌勤。
方羨高年慶，旋驚白日曛。
可憐墳上土，仍占壠頭雲。
挽宗嶽張尊師
作者：華鎮
朝代：宋

神仙去住本無家，此日人間漫歎嗟。
華表舊傳歸白鶴，洞庭誰見袖青蛇。
道山兩拂談經麈，滄海頻乘犯斗槎。
雙玉佩沾天上露，五銖衣識洞中霞。
林泉投老心猶壯，京國歸來鬢未華。
短製從今牽薜荔，雜耕依舊種胡麻。
風生謝傅團團扇，花隠堯夫小小車。
逸興逍遥舟不繫，新詩妙絕玉無瑕。
松邊對酒依盤石，竹裏分泉洗落花。
一自青冥餐沆瀣，更誰黄犢侶麏麚。
丹初封鼎雲猶濕，棋未收枰日已斜。
每過竹軒深有恨，獨憐溪閣靜無譁。
匣中不見龍三尺，畫裏空餘雪兩髽。
回首方蓬歸路遠，五雲愁殺樹交加。
挽張約之
作者：華鎮
朝代：宋

盜跖有年顔子夭，千秋此理竟難昭。
一枝仙果方成實，三葉階蘭已盡凋。
壯志永違祇自恨，清魂一去更誰招。
猶勝伯道終身後，應得幽冥慰寂寥。
挽毛夫人
作者：華鎮
朝代：宋

守義惟賢婦，夫人更妙年。
紛華人自競，始卒意彌堅。
善慶曾無爽，家聲既有傳。
秀眉歸永夜，無愧及重泉。
挽蔣尊師
作者：華鎮
朝代：宋

少報羽人衣，年耆道更肥。
未容青雀至，俄駕白雲歸。
海上蟠桃熟，人間晚露稀。
空留墨妙在，鸞鶴自翻飛。
挽鄭十一府君並夫人
作者：華鎮
朝代：宋

君子言無玷，夫人德有鄰。
絲桐人世遠，窀穸隴頭新。
粧閤閑明鏡，吟窗積暗塵。
西風原上路，鳴鐸爲悲辛。
挽鍾氏夫人
作者：華鎮
朝代：宋

處號閨房秀，歸稱內助賢。
豐華歡壯齒，甘旨慶高年。
鄉譽良人重，家聲嗣子傳。
道傍多健羨，寧貴一潸然。
挽陳朝奉
作者：華鎮
朝代：宋

疇昔鄉評事，風流出後生。
早聯華萼秀，先得桂枝榮。
守死尊文墨，持平御重輕。
已焉休茹恨，三鳳佇飛鳴。
挽陳氏夫人
作者：華鎮
朝代：宋

純貞謝琢磨，報施竟無訛。
義守三從固，身膺五福多。
有言貽綵服，無恨屬頹波。
行路惟稱歎，寧悲薤露歌。
挽饒法主
作者：華鎮
朝代：宋

緇服薰修九十春，法筵長爲指通津。
經窗未冷銅爐火，已作他方應化身。
挽馮戶曹
作者：華鎮
朝代：宋

干祿名雖嗇，承家實自肥。
身全五福美，數過百年稀。
有裕居清世，何嗟掩夜扉。
芝蘭更盈畹，指日見光輝。
挽馮通直
作者：華鎮
朝代：宋

功名早自期，策足有餘貲。
世路多荆棘，榮途失羽儀。
素絲寧復理，青眼不勝悲。
千古秦山路，霜風歲暮時。
挽馮際道
作者：華鎮
朝代：宋

令德稱鄉黨，風流有自來。
能仁曾益壽，善計亦豐財。
鳳羽彌增秀，車門既有開。
祗憐原上路，松柏莫風哀。
新開河
作者：華鎮
朝代：宋

淮山畎澮奔東海，注作陂池地形改。
濁水曾無五尺深，驚濤便欲千尋駭。
人魚漏網逞胸臆，老蚌乘陰弄光彩。
東風吹斷西來流，見爾枯虛當可待。
方城道中值雨
作者：華鎮
朝代：宋

重雲三日鎖前山，麥隴泥塗尚未乾。
行路春光已𢬵棄，任從風雨作輕寒。
早梅花二首·其一
作者：華鎮
朝代：宋

早歲越溪上，茆齋欲雪辰。
雖無十日飲，常得一枝春。
不識霄漢路，空緇京洛塵。
遥憐遠巖壑，芳秀爲誰新。
早梅花二首·其二
作者：華鎮
朝代：宋

畢竟成何事，無端走四方。
年年思素質，歲歲失幽香。
東國溪雲好，南枝海日長。
何時一杯酒，相對淺清傍。
早發京口舟中
作者：華鎮
朝代：宋

解維去北固，掛席指西湘。
秋江迥以朗，物色見毫芒。
篷窗列遠岫，天際插連檣。
鷗鷺簇寒沙，蒹葭肅初霜。
千里伊此始，扁舟前路長。
路長念行遲，家遠情難忘。
回首東南引，朝陽汎滄凉。
稽山不可見，况復梓與桑。
日月無停晷，星漢迭回光。
人生天宇間，安得戀故鄉。
徒勞非所願，薄言奉高堂。
念昔楚與越，相望若參商。
山川有分守，出入多譏防。
道泰共家國，路夷闢關梁。
勉從四方事，及此筋力强。
羈宦真飛蓬，飄颻隨風翔。
遠近不自我，東西竟何常。
君子貴知命，世路各有方。
早發蕪湖風便舟中有感
作者：華鎮
朝代：宋

長波西南騖，高風激江流。
掛席向浦溆，凌虛駕輕舟。
洲渚亂揮霍，蒹葭颯颼飀。
重山捷飛過，疊浪紛悠悠。
鳬鶩不及辨，頻咤越飛鷗。
舟人擊鼓吹，謔浪相賡酬。
調笑西來人，掩淚寒沙頭。
人聞此語樂，我聞此言憂。
爾速非爾巧，彼淹豈其尤。
淹速偶所值，矜笑徒自偷。
况余涉世途，泰稀否常稠。
此日雖偶駛，來日恐或不。
馭也儻可矜，留滯還增羞。
天道雅無常，非分非所求。
但願日日行，行路無阻修。
春日雜興十五首·其一
作者：華鎮
朝代：宋

季冬歲云暮，玄冥肅寒威。
濃雲蔽白日，朔風戾天飛。
霜華晝不消，木冰粲瓊枝。
河漢凝以沍，松竹慘萎蕤。
豺虎有饑色，况乃狐兔微。
朝陽汎春光，黄雀鳴華榱。
春日雜興十五首·其一〇
作者：華鎮
朝代：宋

晴春厭密處，駕言出林坰。
捨車步蘅皋，緩带遵蘭汀。
長林合葱蒨，綠陰透虛明。
上有遷谷鶑，下聞求友聲。
風和簧舌穩，薄暮耳猶傾。
歸輈俯俄景，脩路尚安行。
華鋪閉深院，嘉樹列前庭。
高梧蔭綺窗，媚柳拂朱甍。
安得谷中侶，晨昏此飛鳴。
春日雜興十五首·其一一
作者：華鎮
朝代：宋

迢遞長江表，崎嶇青障間。
瑞草雜野卉，吐秀莫窮看。
馥鬰誰與奇，細碎如等閒。
荆榛共榮悴，樵牧幾摧殘。
殊鄉採嘉聲，千里輳名園。
輕舟走彫檻，文砌薦朱欄。
芳華未盈枝，傾都已酡顔。
疏叢乏葱蒨，薄采媿朱殷。
珍賞占芳時，野客更舊觀。
試問蜂和蝶，何如蕙與蘭。
春日雜興十五首·其一三
作者：華鎮
朝代：宋

纖纖蘭蕙甲，青青楊柳絲。
草木有春華，園林競芳時。
妝點貴銓次，高下有推移。
連畛已端修，茅蹊盡平治。
雕欄被丹雘，文甃合瑠璃。
穿薄啟縈迂，拍隄汎漣漪。
安排紅藥樹，映带牡丹枝。
蔓草既誅鋤，秋榮亦芟夷。
碧蘆斷修幹，丹蓼剪芳蕤。
苞杞散不收，叢菊棄如遺。
蘆蓼尚云可，杞菊或未宜。
神功著西河，嘉聲藹東籬。
朱實照金鼎，黄華登玉巵。
暄凉雖異序，榮秀各有期。
商飆掠春叢，摧折誰能支。
春日雜興十五首·其一二
作者：華鎮
朝代：宋

江梅燦瑶琨，緒風未成和。
紅藥簇雲錦，韶光已蹉跎。
臘寒苦難任，秋陽暴如何。
寧知桃李樹，乘春蔚婆娑。
二月艷陽天，兩京佳麗多。
五陵浮瑞氣，三州翻綠波。
宮槐出華闕，御柳夾銀河。
玄鳥雜飛舞，黄鸝競鳴歌。
芳蹊展平練，繁艷簇香羅。
浥露笑金谷，迎風媚銅駝。
落英縱紛紛，珍實已峨峨。
莫訝潘河陽，盈城意靡他。
春日雜興十五首·其一五
作者：華鎮
朝代：宋

中和嘉會日，名都肆廣筵。
華榱蔭簪裙，樽俎森盈前。
主賓興方諧，威儀曾未愆。
鳳簫密銀簧，瑶琴掩朱弦。
衆優湊廣庭，跰𨇤颯回旋。
被服偭古製，咿嗚操方言。
鉦鼙雜鳴擊，促數競喧填。
歌舞養心耳，心耳今煩悁。
恐非君子音，不足延永年。
春日雜興十五首·其一四
作者：華鎮
朝代：宋

春華雜丹素，芳心馥椒蘭。
蝴蝶採其榮，交飛密爲團。
輕鬚卷絲緒，弱翅剪冰紈。
栩栩婉有容，飛飛閑可觀。
深叢密依倚，曲徑恣盤桓。
日昃芳氣消，露晞黄粉乾。
繁華未零落，幽意已闌珊。
春日雜興十五首·其七
作者：華鎮
朝代：宋

姜庸曉相携，採桑高城東。
新妝競姚冶，危鬟較櫳鬆。
袿襦無舊製，組繡有餘工。
穿林逐流鶑，遵渚學驚鴻。
密葉朝露晞，遠揚戾東風。
日昃蠶已饑，采采不盈籠。
春日雜興十五首·其三
作者：華鎮
朝代：宋

三眠愁夜久，夙興坐高堂。
是時大火中，啟明在東方。
曉月俯前楹，列星掩微芒。
和風從東來，草木有流芳。
欄花浥零露，密影森低昂。
咸池浴朝日，照耀上扶桑。
輕烟靄簾櫳，盈盈斂餘光。
春日雜興十五首·其九
作者：華鎮
朝代：宋

東郊接南陌，芳樹繚脩隄。
疏雨斂輕埃，十里平如坻。
雲日弄晴陰，烟花淡低迷。
往來多騕褭，躑躅赴東西。
紫騮連錢花，青驄碧玉蹄。
軒頭剝秋兔，闊臆竦鳴雞。
金鑣響玲瓏，玉校光高低。
促韁合組繡，脩策琢玻瓈。
顧影斂逸足，迎風鬰長嘶。
不逢王武子，與解錦障泥。
春日雜興十五首·其二
作者：華鎮
朝代：宋

鳴禽斷殘夢，寒衾有餘溫。
褰帷覽東窗，朝陽汎晴暾。
晨興不知倦，攝衣步南軒。
碧瓦無寒霜，芳露浥蘭蓀。
東風苦未競，愁見陰雲屯。
登高遠四望，極目際郊原。
春日雜興十五首·其五
作者：華鎮
朝代：宋

緩步出東門，徘徊高城隅。
芳郊曉烟霽，極目眺平湖。
遲日暖潜魚，東風汎菰蒲。
陽和著萬物，動植皆昭蘇。
行樂貴及時，流光易云徂。
五陵少年客，燕趙傾城姝。
憧憧滿金隄，盈盈雜簪裾。
華龍儼上駟，冰雪瑩膚腴。
帷花啟芳筵，藉草羅樽壺。
搴條密相遺，巧笑情有餘。
溱洧宛未妍，桑中良不如。
春日雜興十五首·其八
作者：華鎮
朝代：宋

虛懷湛秋水，拳石枕寒沙。
上栽九節蒲，依倚復欹斜。
寄懷曲几穩，發秀終年嘉。
細根散蒼髯，巨柢蟠青蛇。
玉篦瑩故葉，劍鋩長新芽。
融怡謝陽光，滋澤非露華。
潔貞宛相適，吹噓曾不賒。
乃知元氣游，脗合大道涯。
生生無間斷，在在均邇遐。
陰騭有異稟，朗應無爾差。
故茲靈藥材，見重長年家。
寧如溱洧贈，復異洛陽花。
臭腐薦高腴，夭冶揚芬葩。
栽培劇彫楮，徂謝迅飛霞。
韶光瞬息移，不得延豪奢。
春日雜興十五首·其六
作者：華鎮
朝代：宋

東風入九門，細草有餘綠。
長楊散金縷，繚亂青樓曲。
緗桃美於錦，素馨純如玉。
名園搜未盡，春華已盈目。
蘭蕙有天香，乃在山之麓。
不與東風發，誰知顧中谷。
春日雜興十五首·其四
作者：華鎮
朝代：宋

韶光入南園，芳樹囀珍禽。
弄月曉烟際，吟風夕陽林。
間關調巧言，玲瓏韵鳴琴。
密傳青帝意，說盡陽和心。
採之芳林幽，置之華堂深。
願言几席間，時聽林中音。
朝餐屑崑玉，彫籠飾南金。
引盼結綺疏，弄影高梧陰。
三旬春欲暮，寫此如簧吟。
晚宿張三館
作者：華鎮
朝代：宋

籃輿薄暮息烟村，回望葱葱認九門。
自喜青樓無別恨，不妨孤館欲黄昏。
暖齋詩
作者：華鎮
朝代：宋

至足無求觸處同，小齋和氣日沖融。
几筵已得嘯歌地，赤白何須繪畫工。
况有午簷容愛日，曾無北戶召寒風。
清心迥出塵埃外，詎見高堂數仞崇。
書李西臺詩帖
作者：華鎮
朝代：宋

古來論書如論馬，不看皮毛看筋骨。
赤驥雖瘦神彩駿，骨筋强奇氣突兀。
點畫筋骨生筆端，昔人小伎不自忽。
用筆臨紙如用兵，敵陣深攻橫馳突。
水墨淋漓無顧藉，鋒毫來往輕陵捽。
皂鵰蒼隼搏秋天，老蜃長蛟結幽窟。
李唐末年天下亂，劍戟縱橫文藝缺。
鍾王遺法散不傳，二百年來更蕪沒。
卧豪側管不到紙，狐渡春冰輕窸窣。
尋蹤貌影見形似，坐擬前人已超越。
禿盡南山千兔毫，妙絕曾無一毛髮。
西臺老李得古意，揮灑工夫通怳惚。
昔聞已覺心思啟，今見頓使蒙蔽發。
縹襮欲卷更復開，明發臨風到華月。
會景亭
作者：華鎮
朝代：宋

此亭會清景，登眺適襟靈。
烟瀨鳴瑶珮，雲峰疊翠屏。
漁樵分杳靄，鷗鷺上青冥。
□□□□□，□□□□□。
會稽覽古詩·城山
作者：華鎮
朝代：宋

兵家制勝舊多門，贈答雍容亦解紛。
緩報一雙文錦鯉，坐歸十萬水犀軍。
會稽覽古詩·孟橋
作者：華鎮
朝代：宋

溪上還珠太守家，小橋斜跨碧流沙。
清風不共門牆改，長與寒泉起浪花。
會稽覽古詩·放馬澗
作者：華鎮
朝代：宋

春草茸茸澗水清，路人猶記昔時名。
金羈縱後雙蹄逸，想見風前蹀躞聲。
會稽覽古詩·樵風涇
作者：華鎮
朝代：宋

碧山重疊水溶溶，南北朝來旦暮風。
巖壑會稽真勝絕，樵蘇猶是漢三公。
會稽覽古詩·燕竹
作者：華鎮
朝代：宋

竹箭黄芽欲老時，杏梁日煖燕初歸。
他林未聳千竿翠，此地先抽一握肥。
會稽覽古詩·秦望山
作者：華鎮
朝代：宋

秦人兩世盡東游，輦路曾臨到上頭。
睫在眼前終不見，不知登望竟何求。
會稽覽古詩·虞國墅
作者：華鎮
朝代：宋

山列翠屏圍碧落，水流鳴管繞平田。
郗家池館蘿蕪後，金谷形容自渺然。
會稽覽古詩·鐵門限
作者：華鎮
朝代：宋

鐵限僧坊迹未移，千通真草了無遺。
蘭亭墨蹟何由見，祇說蕭郎奉使時。
會稽覽古詩·雙筍石
作者：華鎮
朝代：宋

千尺相高卓翠珉，雨餘雲外露璘珣。
鼎湖龍去蒼髯斷，三載叢花不記春。
會稽詠古
作者：華鎮
朝代：宋

墨妙風流亙古今，等閑陳跡冠山陰。
耳聞貞觀求真跡，眼見天章照茂林。
李仙姑舊隠
作者：華鎮
朝代：宋

雲卧人猶近，團茆迹已空。
秀巖孤海外，修竹冷江風。
笙鶴今誰賞，星河舊隠通。
何當見金碧，華采照淮東。
李光道見過贈詩
作者：華鎮
朝代：宋

高槐上拂青天面，枝疏不得驚禽戀。
槐下官曹何冷落，去馬來牛色多倦。
春風綠楊暗虛室，秋雨蒼苔鎖深院。
三見牆頭梅子花，一字不畫塵侵硯。
宛如太古兩相忘，况復飛蓋追遊宴。
有時獨詠西園詩，想像清風情眷眷。
門前忽報華軒過，邂逅開懷如昔見。
目擊便嗟相得晚，更僕清談盡黄卷。
顧我迂疏何所取，似君秀穎迺可羨。
少壯應須努力時，人間歲月如流電。
東海
作者：華鎮
朝代：宋

誰謂滄溟遠，吾家曲檻東。
靈潮隨月長，積水與天通。
白鳥長沙外，青峰薄霧中。
星槎在何處，屈指待秋風。
桃源
作者：華鎮
朝代：宋

嘉樹風生玉宇香，鶑飛燕舞弄春陽。
歸來井邑皆如舊，始覺仙家日月長。
桃竹
作者：華鎮
朝代：宋

栽竹不栽桃，非關閬苑遥。
桃花半春落，竹葉無時凋。
照水靜蒼翠，吟風冷飄蕭。
歲寒筠更綠，雨雪謾瀌瀌。
梅花
作者：華鎮
朝代：宋

當年杜老對梅花，曾憶何郎淮海作。
今日江城歲云暮，還思杜老歌東閣。
春風冬雪三百年，中間梅花歲歲妍。
清才一往不可見，惟有凌寒曉妝面。
梅花一首
作者：華鎮
朝代：宋

生來幽意酷憐梅，醉眼愁眉見即開。
案上欲教終日在，林梢令折數枝來。
輕勻素色欺魚網，瀟灑清香壓麝煤。
一嗅一觀情一倍，熙熙不啻上春臺。
棲雲閣
作者：華鎮
朝代：宋

高閣倚蒼岫，山雲且暮棲。
冷凝半榻穩，濃拂遠燈迷。
戶轉星樞直，窗移日脚低。
登臨人莫厭，尋取上天梯。
槿籬
作者：華鎮
朝代：宋

移栽野槿密參差，來束乘時作短籬。
樹立已教存大本，彌縫不使去纖枝。
春殘葉暗青雲合，秋至花繁錦障垂。
家似長卿惟壁立，不憂鼠竊夜潜窺。
橫山
作者：華鎮
朝代：宋

戶外片山橫，長蛇勢繚繞。
林疏無鷙獸，海近多鷗鳥。
雲氣弄晴陰，烟光媚昏曉。
坐中見樵采，隠隠下林杪。
次韵劉三秀才瑞香二首·其一
作者：華鎮
朝代：宋

南枝碎玉飄溟濛，春光次第海天東。
紫囊夜發香中瑞，芳蹊不用夭桃紅。
開謝忍從風日下，形容聊寄牋毫中。
珠玉交輝色璀璨，塤篪迭奏聲和同。
園林光價遠莫擬，造化機權疑未公。
會須折向玉峰去，追隨鳴珮搖天風。
次韵劉三秀才瑞香二首·其二
作者：華鎮
朝代：宋

玄機冥運依鴻濛，執規歲歲來司東。
乘時剪裁馭大巧，梢頭幾度鋪青紅。
匡廬幽香誰見賞，直須爲瑞芳華中。
餘寒未盡已爛縵，似領千花修會同。
貴名舊尊木芍藥，第品應許居上公。
願分靈根徧四海，充塞天地皆香風。
次韵和劉五秀才重陽不見菊詩
作者：華鎮
朝代：宋

黄花長汎重陽酒，今日重陽花未有。
莫傷節物此時非，少陵已歎移栽後。
江梅滿枝春未來，紅藥開時春却歸。
春前春後各自得，化工無私人莫測。
明日籬邊金蘂黄，未應埋沒隨風霜。
高堂滿汎黄金盞，相陪何用茱萸囊。
次韵和湖南運判司勳曹公衡山行
作者：華鎮
朝代：宋

大山隠隠橫如衡，北與常嶽當天經。
發奇吐怪無時停，旦暮生氣凝紫青。
隆隆翠光照南溟，是爲朱陵赤帝庭。
奇峰八九羅明星，真仙宴集通層城。
飛樓疊閣到絕頂，環回照映真雲屏。
流泉夜逐銀河傾，危石上與搘機撐。
輕輿飛蓋不知峻，來往常見林梢盈。
炳靈彌世動宸扆，儀物嚴奉侔朝廷。
天章國寶萃神異，金華墨彩光崢嶸。
提封奄有神仙宅，星軺部按經雲扃。
傳經俯可拾青紫，摛華早合登蓬瀛。
肯跨蘇耽嶺頭鶴，輕逐浮丘吹玉笙。
暫將勝具擬玄度，行與大帝調六英。
漢庭已當思汲黯，紫坦歸次光晶熒。
尋源况曾到雞足，根塵洗盡丹臺靈。
宰官應世通有誠，飛雲何意超鴻冥。
玄珠不獨罔象得，白雪一點洪鑪生。
詩豪墨妙天許并，雲崖蘇壁增新銘。
紫虛羽蓋飄竛竮，湘源寶瑟鳴蘭汀。
蛾眉旋顧若自失，霜威一肅春華零。
琴高睥睨不敢請，遺鯉失步奔長鯨。
平反犴獄成虛囹，姦豪斂衽無辜寧。
隨車靄靄留餘馨，千里卷盡重雲暝。
威形不習西門豹，襟風遠析湘人酲。
自憐匏繫致身誤，遲日坐費三春晴。
况無氛翳動精祲，照乘惟有仙花明。
日邊應許留姓名，雲車未間相逢迎。
花源深處尋遺氓，枕泉潄石窮幽清。
拂掠朱鸞毛羽輕，朗聽日轂聲鍧鍧。
誰知信舍遠千里，胸中浩氣高難平。
翰林一想天姥起，當年飛夢三更成。
便欲登臨雲頂寺，俯看練带瀟湘橫。
驚聞佳句得交珮，傳寫寶祕勝韋籝。
清新自是文章伯，飛譽高華由妙齡。
美如時雨恣飛洒，有聲著物皆欣聽。
河流萬里勢不息，曲折細可爲章程。
大匠斤斧何經營，良賈厚藏非力耕。
鋒鋩銛利新發硎，文彩繁縟森華纓。
洗心吟玩曾未再，已覺兩腋生羽翎。
千巖萬壑句中盡，此身如在衡山行。
次韵和潭州尹節推陪同年運使大卿知府安撫少卿知郡大夫飲會
作者：華鎮
朝代：宋

一聲渾化未來宮，當日聯飛真乘龍。
策足津途趨要切，掞庭華藻稱纖穠。
青雲榮貫誰同得，白首朋樽此幸逢。
樂事晚生曾未識，强賡佳句想形容。
次韵和道守曾大夫堂前早梅花
作者：華鎮
朝代：宋

畫堂深處臘前開，應笑孤根庾嶺隈。
不比一枝隨驛至，肯愁三弄逐風來。
華繁素逼窗紗月，香重寒銷印篆灰。
賢守吟看多麗句，清新未羨宛陵梅。
次韵湖南張運判會春園新亭之什
作者：華鎮
朝代：宋

落落長松滿古園，沈沈碧水侵新軒。
於今人物情雖別，平昔池臺跡未昏。
身外無塵紅入座，眼前有酒綠盈樽。
更將好樂無荒意，深入無生不二門。
次韵酬劉處道
作者：華鎮
朝代：宋

漂泊人間世，幾鄰耳順年。
心愚顓直道，步蹇失英躔。
星列真虛忝，仙枝亦偶然。
雄飛君未晚，何歉續韋編。
次韵酬叔向
作者：華鎮
朝代：宋

卞玉塵多氣已低，可能符采壓虹霓。
晉人自識三都麗，襄野誰教七聖迷。
謾說違時清似水，且謀終日醉如泥。
秦關自昔稱天府，何事雄誇十二齊。
次韵酬桂陽石知監懷鄉見寄
作者：華鎮
朝代：宋

南北周旋事屢更，剖符纔喜慰蒼生。
米鹽無滯綱條密，雀鼠難欺獄訟平。
樽俎有餘今北海，篇章多暇古宣城。
桃源善慶時難擬，金谷風流世有名。
榮擁雙旌忘自得，永懷三徑念同情。
鄉閭分義千鈞重，筆墨才華一座傾。
官異微之慚未稱，報殊平子愧非精。
折腰寂寞將何遣，稔聽龔黄布政聲。
次韵酬道州同官雪中召飲
作者：華鎮
朝代：宋

千林臘雪綴玫瑰，爲送豐年好信來。
有客倚樓吹玉笛，何人立馬傍銀臺。
書齋喜白臨窗紙，妝閣驚藏照臉梅。
清景可憐佳句重，爲君隨分把金杯。
歐陽叔向見余試院中詩卷作詩見譽次韵酬之
作者：華鎮
朝代：宋

未歷藩籬見少陵，索塗擿埴愧冥行。
滿懷驟獲連城貺，溢耳惟聞中律鳴。
思巧本慚彫楮手，心雄方怯棄繻生。
十年世路師良賈，今日纔驚利有贏。
歷陽試院聞角
作者：華鎮
朝代：宋

英雄顛沛亦風流，長嘯寒生畫角愁。
今日江城朝暮引，空教鷗鷺起沙頭。
歷陽道中
作者：華鎮
朝代：宋

江北江南未定時，襟喉此地繫安危。
頹營故壘皆蕪沒，日落寒生楓樹枝。
水壁
作者：華鎮
朝代：宋

畫手聞曹霸，伊人豈裔孫。
窮神邈江海，遺迹在牆垣。
發地驚濤起，扶椽疊浪翻。
來非自胥怒，去不爲鯨吞。
咫尺重淵險，尋常萬里奔。
氣疑烝宇宙，勢欲浸乾坤。
但見揮長筆，誰能測巨源。
汪洋須駭矚，漥突幾驚捫。
湛湛將澄處，悠悠疊細痕。
輕颸掠伊洛，闊岸漫湘沅。
怒勢功尤壯，飛瀾地欲掀。
滄溟擁神島，窮髮運游鵾。
槃礴應無顧，安排自有門。
夙成參造化，無用契胚渾。
歲久人雖遠，塵侵墨未昏。
依稀逢海若，彷彿弔湘魂。
倦客縈多累，乘桴特未援。
時來觀浩蕩，聊用滌塵煩。
莫使蝸涎蠹，常令墨妙存。
不勞浮渤澥，已似陟崑崙。
永嘉巡檢廳奇竹
作者：華鎮
朝代：宋

脩竹趁春陽，猗猗出畫堂。
孤根穿密甃，高幹倚飛梁。
色潤窗紗綠，烟和印篆香。
傳聞尤異處，清夜露瀼瀼。
永嘉巡檢張侍禁廨舍闢洞名黄石
作者：華鎮
朝代：宋

下邳逋客赤松侶，興薄雲天寄廛市。
五世鳴鐘不自矜，肯向人前進遺履。
素靈將傾赤精奮，羽翼當資天下士。
夜半殷勤授素書，歷歷商郊阪泉旨。
西過陳留得沛公，雲蒸龍躍相因倚。
剪嬴傾項成帝業，廟謀勝算皆予起。
漢家明堂窮壯觀，楹棟能收真杞梓。
清塵獨步千載上，名實誰可繼其美。
君家緒系出南陽，世服戎衣登祿仕。
鳳毛益使家聲振，新以七書見天子。
君居無事若山居，退食小齋日經始。
茨茅塗土完且潔，栽花接果盈階戺。
風月江山散不收，標題黄石寧虛爾。
應懷祖武日自礪，功名將使旂常紀。
今日中原久太平，頌聲交作干戈止。
南過銅標束带方，玉帛梯航餘萬里。
惟有祁連及賀蘭，朝廷未欲知疆理。
儻推漢幄從衡術，定遠將軍何可擬。
汎舟
作者：華鎮
朝代：宋

汎舟涉長川，舟巨川且廣。
操榜無良師，東西逐波蕩。
左之蕉葦多，右之洲渚枉。
中有安流道，可以詣所往。
不習昧其從，終日勞蕩槳。
蕩槳勞尚可，所憂波濤長。
黑雲蔽白日，驚飈摧五兩。
沈浮何足道，形生在反掌。
豈無觴深人，疏絕不得賞。
江南湖陽
作者：華鎮
朝代：宋

末俗頹風正可悲，當時强項是男兒。
君王不似南陽日，此事寧教女子知。
汲水詩
作者：華鎮
朝代：宋

汲水苦綆短，低回就清淺。
綆短儻有續，重淵良不遠。
清淺本無源，其涸易見睍。
重淵酌愈出，流波被溝畎。
膏肓苟願治，會須好俞扁。
所之在萬里，庸可策駑蹇。
白茅滿原隰，刈之何不勉。
緝索綆乃長，單極恣舒卷。
寄聲汲引者，功微利亦鮮。
河上
作者：華鎮
朝代：宋

沙頭兩兩飛歸雁，水面茸茸長綠蒲。
知是人間好時節，不妨河上弄泥塗。
洛陽橋
作者：華鎮
朝代：宋

壯年已熟洛陽名，今日親來橋上行。
疊石根盤連厚地，凌雲氣勢壓滄瀛。
洞庭
作者：華鎮
朝代：宋

險固三苗左，茫洋七澤西。
山光千疊小，天碧四垂低。
風便修途近，波驚跬步迷。
誰知魚鳥樂，不復待鞉鞞。
海門
作者：華鎮
朝代：宋

海陵東去盡東隅，桑柘田閭間碧蘆。
北障海濤除斥鹵，南分江水溉膏腴。
人羞投牒論長短，俗喜乘航貿有無。
林下每逢垂白叟，自言不識被追呼。
海門道中望熟山寄知縣朱宣德
作者：華鎮
朝代：宋

一抹青山倚碧虛，遥知山下是仙居。
東風桃葉堪乘興，不畏長江畏簡書。
渡嶺
作者：華鎮
朝代：宋

嶺路林梢一線通，肩輿直上破林風。
眼前遥見東山樹，却顧青衫愧謝公。
湖南運使柯少卿壽
作者：華鎮
朝代：宋

星杓旋指始回寅，遲日烘天欲再旬。
安寢熊羆通吉夢，高門弧矢見成人。
江山孕美寬爲量，奎壁騰芒秀入神。
學苑遠窮三篋富，辭林榮占一枝春。
分麾閩越閒餘刃，賜筆中臺播逸塵。
棘寺入陪鵷列久，湘源來著繡衣新。
笑談已集金糧最，眄睞無遺玉石真。
不憚高才親遠使，更將和氣裕斯民。
華資分合歸無已，眉壽陰須付有仁。
幕下晚生欣庇德，强歌精意指靈椿。
湖南運使柯少卿用廣西提刑曹司勳遊嶽麓寺韵送廣西行俾令同賦
作者：華鎮
朝代：宋

昔聞湘西寺，夢想投雙脚。
身境隔楚越，攘臂無由攫。
此日陪勝集，當年意彌廓。
山環秀色遠，地勝真興託。
赤日朗泥金，彤霞煥塗雘。
追隨得後乘，登頓閑芒屩。
窮幽際高深，歷險遵厓堮。
北斗近在手，南溟消一酌。
天風韵球琳，世味羶醴酪。
躡屐想王謝，登舟成李郭。
欣戚起參差，去住同紛錯。
常時惜聚散，靈襟費恢拓。
契理在相忘，言志亦盍各。
無然結惆悵，聊用聆談噱。
况當擁斧繡，不類居榛壑。
金石雖欲流，風雲正相薄。
蕣華夕則隕，蠟味淡可嚼。
照坐蘭玉明，揮翰珠璣落。
青嶂繚雲構，紅紗羅蠟爝。
景勝語難工，柔毫幾頻閣。
湖南運使程大卿壽
作者：華鎮
朝代：宋

時來嘉會一陽新，慶屬高門誕哲人。
杞梓挺材周世用，珪璋含德足天純。
酒熏愛日凝和氣，香觸寒梅發早春。
密運陰功方寸地，默增遐算有明神。
湘江二妃廟
作者：華鎮
朝代：宋

帝子靈祠古，秋風更寂寥。
門臨湘水迥，路指舜陵遥。
寶瑟知何在，英魂不可招。
年年添淚竹，遺恨未應消。
溪行
作者：華鎮
朝代：宋

淥波漾漾日西來，波上魴魚撥剌回。
喬木兩隄連翠幄，春深誰復翦條枚。
漸堂
作者：華鎮
朝代：宋

君家仲季樂天長，書史優游共一堂。
雁序此時詳進止，鴒原異日竟軒昂。
階前蘭菊幽香遠，座上塤篪逸韵長。
肅穆清風在華榜，可令進躁坐銷亡。
澄瀾閣
作者：華鎮
朝代：宋

飛欄跨喬木，危柱枕蒼磯。
石潄溪聲碎，林分日影稀。
正宜逃暑氣，聊用解征衣。
欲去重回首，清風滿翠微。
瀑布
作者：華鎮
朝代：宋

蒼崖入青冥，飛泉下巖頂。
薄風春雷怒，照月秋練迥。
清潤冷書幌，輕柔媚茶鼎。
揮弄自忘歸，賞心意誰並。
瀑布嶺
作者：華鎮
朝代：宋

春日雲崖晴杳杳，東風山溜曉泠泠。
烟霞密邇神仙府，草木微滋亦有靈。
無生菴
作者：華鎮
朝代：宋

大士今何在，空山舊隠存。
百年閑蘚徑，終日敞塵閽。
砌暖晴添草，窗寒暝叫猿。
當時團坐客，相顧竟何言。
燈
作者：華鎮
朝代：宋

細風吹雨霑疏幕，夜久燈青寒盡落。
未言金椀沃龍膏，且免鄰牆旋彫鑿。
淄川老翁牙齒疏，四十始欲披儒衣。
况是雙鬢青絲好，不應便作衡門老。
他年清切許雄飛，人間萬事隨動頤。
不獨千枝照羅幕，廐溷蠟淚當成堆。
吾鄉先達少陵後，功名爭光臯與伊。
虛齋一盞半明滅，賓主清談到明發。
狼山
作者：華鎮
朝代：宋

長江到海處，獨秀峙江干。
平野根雖闊，驚濤迹未殘。
高環僧剎穩，翠入郡樓寒。
千里吳王國，臨窗仔細看。
玉蕊花
作者：華鎮
朝代：宋

當年玉蕊冠京華，不獨人間壓萬花。
曾使瑶池冰雪手，親來折向玉峰誇。
用石桂陽韵謝左判官陳司理見寄
作者：華鎮
朝代：宋

曾挹清談僕屢更，解頤聊足慰平生。
共觀雲物懷虞帝，爲引漁翁問屈平。
一逐曉風分客路，兩逢春雨暗山城。
寒林不見遷鶑語，古壁多逢逐客名。
懷寄遠隨賢守句，愛忘深識故人情。
參軍筆力湘山峭，幕府辭源峽水傾。
刻燭賦詩曾有意，臨池掃帚未能精。
强將西缶臨風擊，終遜玲瓏戛玉聲。
用韵謝越帥程給事
作者：華鎮
朝代：宋

大屏元侯重薦論，自慚蹇淺匪多聞。
已當壯齒逢清世，敢向南山戀白雲。
宴以笙簧終永日，寵將珠玉煥新文。
願憑陶鑄沖天去，黄閣門前拜使君。
用韵贈陳縣丞
作者：華鎮
朝代：宋

明明真理與時紛，曾把清心仔細論。
百慮已知歸妙道，一塵無復寄靈根。
時來或可紆藍綬，興盡還思杜席門。
異日儻能追逸駕，相忘不必近林園。
田園四時 冬 其一
作者：華鎮
朝代：宋

田家歲事霜飛後，五種收成十分有。
征輸早了吏不來，柴荆晝掩閒雞狗。
兒童飽暖歡呼走，堂上樽罍湛春酒。
力耕歲晚足餘歡，五陵裘馬真遊手。
田園四時 冬 其三
作者：華鎮
朝代：宋

粉蠟梅梢妝蓓蕾，雪晴烏鵲聲零碎。
蘭堂晝暖浴蠶天，百果流芳噴寒水。
春事望春須準擬，臨風不惜呵纖指。
寒日頻添繡線長，百五光陰已無幾。
田園四時 冬 其二
作者：華鎮
朝代：宋

朔風吹水成冰堅，風壯冰堅白於練。
霰雪還隨密雨來，轉眼紛紛滿溝垾。
陳根凍爛還爲土，土落田中肥一半。
霜鐮去手即須耕，敢望東風待冰泮。
田園四時 春 其一
作者：華鎮
朝代：宋

曉來風信從東轉，風中春氣生微暖。
隴頭殘雪已全銷，麥苗漸見青青滿。
土脈膏疏日舒緩，鋤犁但覺塍畦短。
桑葉生陰布穀鳴，可使流光容易晚。
田園四時 春 其二
作者：華鎮
朝代：宋

細風吹盡桑黄紫，綠暗柔條添旖旎。
晚來逐伴望林梢，三星便欲當辰巳。
節過清明未云遠，碎髮新蠶已盈紙。
遲日融融暖有餘，早晚應須候眠起。
田園四時 秋 其一
作者：華鎮
朝代：宋

萬頃秋來雲葉黄，瓜田起盡築新場。
茅簷昨夜微霜下，天高氣爽風日强。
明星未上腰鐮去，歸路不辭乘月光。
隴頭薄暮片雲起，明日晴陰未可量。
田園四時 秋 其二
作者：華鎮
朝代：宋

階頭露草珠盈縷，門前促織分明語。
日午簾帷氣已清，香肌暗喜消殘暑。
蚊蚋無聲燈火冷，已將紈扇歸巾褚。
更長便合促鳴機，月白何妨弄砧杵。
田家二首·其一
作者：華鎮
朝代：宋

莫笑田家物象微，柴荆未肯愧朱扉。
槿籬花發錦步障，莎逕葉齊絲地衣。
葭葦吟風環竹屋，鴛鴦浴水傍苔磯。
藜羹黍酒有餘味，笑看庭陰密又稀。
田家二首·其二
作者：華鎮
朝代：宋

繞舍澄溝玉色方，夾隄密樹儼修廊。
霜遲留得穠陰綠，秋冷全無潦水黄。
獨木短橋通別圃，攢蘆新廩出高牆。
終年飽暖人生足，何必崎嶇走異鄉。
畫眉鋪
作者：華鎮
朝代：宋

湘楚窮愁地，何名得畫眉。
不因啼鳥目，應記剪燈詩。
逐客傷憔悴，征人困別離。
風流京兆尹，寧復此飛馳。
病中聞梅已放就鄰人求之
作者：華鎮
朝代：宋

屈指新春只月餘，園梅聞道已盈枝。
暗香便欲朝三嗅，寒笛愁聞夜一吹。
病眼未能臨翠薄，幽懷還恐失霜枝。
從君覓取春消息，莫使空吟寄驛詩。
病起酬廷老傅十三丈
作者：華鎮
朝代：宋

既有吾身似老聃，却無道術類蘇耽。
陰陽授氣還非壯，濕燥因時豈易堪。
動戒荒嬉情謾切，坐膺消渴理宜甘。
見貽藥石誠多愧，鄉黨無徵只自慚。
登舟夜作
作者：華鎮
朝代：宋

一揖天官籍姓名，半年歸計杳難成。
夜來夢覺篷窗冷，枕底驚聞汴水聲。
石磧漢高帝廟
作者：華鎮
朝代：宋

黄屋何曾駐未央，十年關外蹀寒霜。
靈祠今日秋江上，門鏁丹楓似楚王。
石筍
作者：華鎮
朝代：宋

小窗西下碧溪隅，片石干雲一筍麤。
蒼蘚長時斑點露，老藤蟠處節痕紆。
不須凡木裝佳色，自有靈花入畫圖。
爲美又應勝竹箭，堅高元與衆材殊。
神功盛德詩·其一〇
作者：華鎮
朝代：宋

朱干琱戈，包以虎皮。
脫劍解胄，敦說書詩。
鍾鼓喤喤，俎豆儀儀。
相我斯成，以永丕基。
神功盛德詩·其一三
作者：華鎮
朝代：宋

巖巖太山，升於天中。
鸞輿戾止，玉檢金封。
汾脽千里，親飛六龍。
上下昭報，神明以通。
神功盛德詩·其一九
作者：華鎮
朝代：宋

世德之淵，慶流瀰瀰。
篤生哲后，在宗之子。
其積彌新，有聞不已。
文考受之，以肖以似。
人之攸歸，天命爰止。
神功盛德詩·其一五
作者：華鎮
朝代：宋

上天之載，引之惟逸。
原民之生，天子之職。
我安其止，弗擾弗刻。
厥德罔愆，宜符帝則。
神功盛德詩·其一六
作者：華鎮
朝代：宋

我征既寬，我役不煩。
息我干矛，審爾刑冤。
井飲田食，日舒以閑。
鴻化何爲，淳風載還。
神功盛德詩·其一四
作者：華鎮
朝代：宋

在昔圖書，出於河洛。
有龍有龜，前聖之作。
惟天無親，德侔斯格。
我躬受之，寶符神筴。
神功盛德詩·其七
作者：華鎮
朝代：宋

恢恢皇綱，周漢之後。
唐嗣不武，實弛其紐。
自我維之，律此羣醜。
式相上帝，以奠九有。
神功盛德詩·其三
作者：華鎮
朝代：宋

其畀惟何，篤生真人。
作之孔武，敏則有神。
乃聖嗣德，益之以文。
慶既令矣，克成厥勳。
神功盛德詩·其九
作者：華鎮
朝代：宋

蕞爾汾晉，穢我王路。
天誅久稽，爰赫斯怒。
大明繼昭，晞彼朝露。
文軌攸同，平平天步。
神功盛德詩·其二〇
作者：華鎮
朝代：宋

天命靡常，惟德惟功。
神聖有作，曆數在躬。
正位東朝，遂成大宗。
協和萬邦，萬邦以雍。
神功盛德詩·其二一
作者：華鎮
朝代：宋

沈沈神機，其動其時。
和柔以剛，克愛以威。
肅之振之，俾無或隳。
功則未既，思有宏規。
神功盛德詩·其二三
作者：華鎮
朝代：宋

既發我明，既達我聰。
合變體經，神化無窮。
長毓儒雅，蓄礪兵戎。
無思不服，物有其容。
夙夜不怠，濟我豐功。
神功盛德詩·其二二
作者：華鎮
朝代：宋

皇有大猷，其成落落。
文武不世，千載無作。
聖人勃興，積厚施博。
作之新之，以底遠略。
神功盛德詩·其二四
作者：華鎮
朝代：宋

濟濟朝廷，有名有實。
多士在服，百工勵翼。
禮樂興矣，刑政既達。
郁乎有文，紹周之則。
神功盛德詩·其五
作者：華鎮
朝代：宋

蠢爾小腆，昧天之靈。
弗念厥顯，首干我經。
龍旂東指，淮海惟清。
西狩三城，澤潞以平。
皇皇天聲，如雷如霆，罔不震驚。
神功盛德詩·其六
作者：華鎮
朝代：宋

偏師四指，露檄旁招。
負固銜璧，知幾造朝。
凌江絕嶺，曾不崇朝。
蜀道失險，關烽聿銷。
神功盛德詩·其四
作者：華鎮
朝代：宋

於皇武王，帝錫其猷。
克奮神武，應天之求。
維睠乃顧，申命用休。
獄訟謳歌，旁來不謀。
高視虞夏，嗣于有周。
秋日登戒珠寺
作者：華鎮
朝代：宋

幽尋蘭若已多歡，更踏崇山望遠山。
高閣路餘心未愜，秀巖目盡興初還。
隴雲凝素晴猶闊，籬菊分金暖尚慳。
飛蓋不須容易去，且偷閒暇笑談間。
秋風
作者：華鎮
朝代：宋

秋風昨夜落前林，放出千巖秀色深。
欲結草廬歸未得，倚欄空負季鷹心。
秦淮
作者：華鎮
朝代：宋

渺渺方山道，江流一派通。
寒沙翹白鷺，夕靄暝丹楓。
平截埋金地，虛涵建鄴宮。
六朝乘王氣，疏鑿竟無功。
立春日雪·其一
作者：華鎮
朝代：宋

金絲未徧千門柳，玉葉纔分五嶺梅。
青帝似憐芳信少，更教春日六花開。
立春日雪·其二
作者：華鎮
朝代：宋

斜入芳筵沾綵勝，密鋪幽徑點蘭芽。
謝娘子細臨看取，不是楊花是雪花。
紫薇花
作者：華鎮
朝代：宋

雨餘庭下紫薇芳，簾幙風清發早凉。
細葉密攢紅縠皺，纖枝交曳彩霞長。
清都舊許分星號，西掖曾容對省郎。
悵望日邊承露掌，何時相與照秋光。
緱氏道中口占
作者：華鎮
朝代：宋

人道自有上天梯，塵暗靈襟路却迷。
不見吹笙王子晉，獨乘玄鶴碧嵩西。
翠微亭
作者：華鎮
朝代：宋

虛閣俯蒼麓，飛甍倚碧岑。
鮮英環坐密，青靄抱楹深。
秀遠開塵目，清明契夙心。
带星宜所慕，聊此叩徽音。
聞歌
作者：華鎮
朝代：宋

來時梅萼粘殘雪，歸日桃花簇絳羅。
農事不妨河事了，齊聲連路踏春歌。
聞酒香戲作
作者：華鎮
朝代：宋

下蚓盈泉腹，高蟬溢露腸。
如何不能飲，空羨甕頭香。
聞韶亭
作者：華鎮
朝代：宋

重華祠宇下，危構壓山椒。
壁石因天設，茨茆得舊條。
雲山排筍簴，風竹度笙簫。
想見來儀羽，飛飛下泬寥。
臘後感懷和光道韵
作者：華鎮
朝代：宋

達人蔑視千鍾祿，曲士驚談五石瓢。
臘盡自憐春氣近，月明誰念美人遥。
鉛華次第開梅萼，金色依稀著柳條。
莫問陰山更陰處，數峰殘雪未全銷。
舂陵聞雁
作者：華鎮
朝代：宋

擁衾欹枕未成眠，歷歷鴻聲到枕前。
十月高風方永夜，三更疏雨欲寒天。
衡陽亭榭真虛爾，潁水篇章是偶然。
萬里天南共爲客，北書從此喜須傳。
舟中晝寢同官陳尉見過從人不報起來以詩謝之
作者：華鎮
朝代：宋

懶將心緒逐波流，欹枕蓬窗萬慮休。
貪逐化人遊帝闕，不知梅福過扁舟。
舟中望金山寺
作者：華鎮
朝代：宋

小山蒼翠出江流，山上精廬望外幽。
午影樓臺連北固，夜聲鐘磬到揚州。
客帆飛過朱欄角，沙鳥歸棲碧瓦溝。
南去北來長擾擾，畫橈何日暫遲留。
花村二首·其一
作者：華鎮
朝代：宋

問宿花村喜可餘，已拚花下倩人扶。
牧童不見枝頭杏，空指青帘問有無。
花村二首·其二
作者：華鎮
朝代：宋

夜宿花村不見花，數間茅屋瞰溪沙。
山翁不是通名姓，幾認河陽令尹家。
苦竹城
作者：華鎮
朝代：宋

一葉扁舟激浪花，當時兒女亦驚嗟。
歸來苦竹城池就，始覺忘家是保家。
落帽山
作者：華鎮
朝代：宋

落帽山頭雨脚長，消愁還是感河陽。
勞歌不解凄凉意，小飲難投酩酊鄉。
共恨今秋辜綵菊，相期來歲沃霞觴。
須知四美人間少，一笑千金未易償。
葉縣
作者：華鎮
朝代：宋

雙鳬歸去玉京遊，塵滿東風暗驛樓。
唯有汝墳東逝水，春來依舊綠波流。
葛仙翁釣臺
作者：華鎮
朝代：宋

聞說風流謝客兒，鴒原相應日鳴飛。
仙翁遺跡雲深處，携手行吟送落暉。
蒙雲叟司戶寵示佳篇若將以功名相勉者再用韵以呈·其一
作者：華鎮
朝代：宋

來時春半忽驚秋，思慮關心欲破頭。
符竹徒勞乘絕障，輿圖那忍望神州。
未酬素志終難已，欲問皇天肯斷休。
樽酒且須澆壘塊，不須更作畔牢愁。
蒙雲叟司戶寵示佳篇若將以功名相勉者再用韵以呈·其二
作者：華鎮
朝代：宋

直須富貴在何時，到手杯行且莫辭。
未放沈酣千日醉，何妨酬唱百篇詩。
喜看小雨生新潤，要使閒愁破兩眉。
景物秋來盡佳句，濡毫會看墨成池。
虛室
作者：華鎮
朝代：宋

軒前列羣山，軒後得虛室。
宛若成都居，枵然惟四壁。
清明照窗牖，不待秋月色。
萬籟悄無聲，終年飽岑寂。
襄陽道中望鹿門山
作者：華鎮
朝代：宋

龐公昔避世，全家入翠微。
空遣山下路，不知今是非。
高風久寂寥，世路誰與歸。
山頭日欲落，搔首重依依。
詠古十六首·其一
作者：華鎮
朝代：宋

衮衣自美好，無能被猿猱。
鶢鶋巢魯門，惻愴臨九牢。
此物乃異類，珍華宜見逃。
潁陽本無人，嗜好非羽毛。
執心一何苦，用形一何勞。
采薇代芻豢，芻豢氣膻臊。
飲水寧手掬，飄風聲怒號。
不慕黄屋尊，遺之如秋毫。
道真固所重，無乃太囂囂。
達士各有心，非志斯鬰陶。
飲河已盈腹，河流自滔滔。
一枝儻可棲，雲構如蓬蒿。
適外皆長物，逐物非吾曹。
如何市朝人，捐生競錐刀。
頹川無回波，始覺素風高。
詠古十六首·其一〇
作者：華鎮
朝代：宋

吾愛袁東陽，才華自天性。
注射溢飛泉，玲瓏韵鳴磬。
微吟傍牛渚，傾寫江州聽。
珠聯麟野韵，響答臨歧贈。
倉卒宣城辭，顛沛長沙詠。
辭林騁高步，聲華既明盛。
不爲桓公屈，高風更嚴勁。
榮路何足論，清衷自如瑩。
詠古十六首·其一一
作者：華鎮
朝代：宋

興平昔喪亂，射狼恣吞攫。
雄才卧南陽，盤桓寄雲壑。
良玉沽善價，高情無適莫。
風雲時會合，約束非纆索。
蕭公鎮關中，守固惟筦鑰。
韓彭冒鳴鏑，閫內非所度。
成都偪仄地，草昧事參錯。
顧盼乾坤靜，談笑風霆作。
東連紫髯公，北設渭濱略。
靈源挹愈盈，英風際寥廓。
明知不自假，高談貴無怍。
宿昔何所侔，夷吾暨燕樂。
詠古十六首·其一三
作者：華鎮
朝代：宋

秋陽鑠金石，康莊晝如焚。
乘軒及負荷，累足朝市門。
揮汗散凌雨，騰埃播長雲。
隋珠彈黄雀，貴賤誰復論。
安知北窗下，乃有羲皇人。
高卧挹清風，翛然遠世紛。
綠琴寂繁奏，白醅漉綸巾。
井水患甘旨，膏蘭困明芬。
何用結廬地，喧填走車輪。
詠古十六首·其一二
作者：華鎮
朝代：宋

窫窳當九門，西山寶騶虞。
鴟鴞集上林，丹穴巢鵷雛。
姦雄始基搆，哲人晦良圖。
步兵偶叔末，整轡登蓬壺。
身世委杯酒，不以禮法拘。
長嘯引鳴鳳，新詩綴驪珠。
慷慨臨廣武，感激慟窮途。
所志豈方外，林下薄踟躕。
恢恢大雅人，矯矯真龍駒。
寧愧蘇門士，臨刑據槁梧。
詠古十六首·其一五
作者：華鎮
朝代：宋

高柳何葱蒨，嫋嫋章臺端。
眉葉蔭紫極，條絲拂朱欄。
何以謝松竹，撓弱慚歲寒。
既乏貞固姿，枝葉何足觀。
小人殉利慾，俛仰如轉丸。
苟非社稷臣，禍患寧肯干。
蒲山已歸覲，黎陽尚盤桓。
當時方寸地，明明赤如丹。
飆舉冠凌烟，騰芳臭如蘭。
一言失其所，功名兩彫殘。
高帝論平陽，劉氏終以安。
英公負文皇，武氏爲世患。
無忌問趙相，侯嬴起長歎。
白首不可保，知人良獨難。
詠古十六首·其一六
作者：華鎮
朝代：宋

蘭芷生幽薄，浥露搴華姿。
芙容隔秋江，扁舟滿江湄。
丈夫抱材用，但願君王知。
甯生擊牛角，載歌南山詞。
詞終脫裋褐，纓佩暮萎蕤。
人事非有定，斯言或難持。
翩翩李將軍，鳴弦壓由基。
餘威震戎虜，談笑靜邊陲。
桃李曾無言，嘉聲滿黄扉。
心知堪萬戶，乃謂生匪時。
烽火照甘泉，未能包虎皮。
目視漢飛將，棄棄輕如遺。
頗牧已黄土，忉忉勤緬思。
如何中林士，坐視青雲期。
詠古十六首·其一四
作者：華鎮
朝代：宋

唐昔先天後，天步復清平。
君王圖治定，槐棘來羣英。
渭水亦投竿，莘原猶棄耕。
丈夫敦志尚，不爲軒冕輕。
矯矯同州守，素風獨崢嶸。
慷慨論十事，激切觀王明。
獻納無迕言，始來歆大烹。
富貴豈不念，直道思有行。
馭者信所學，不爲嬖奚更。
况當秉國鈞，見利難自傾。
行己或可枉，乘軒何所榮。
風虎既相從，雲雷底光亨。
開元及貞觀，當日乃懸衡。
至今夸毗人，聞風心骨驚。
詠古十六首·其七
作者：華鎮
朝代：宋

黍稷無惡種，方苞藉良農。
淳化混無外，殊疆藹同風。
海濱昔未洽，盜弄潢池中。
勝殘無善政，矧日勞兵戎。
龔叟達事變，嘉言契清衷。
鈇鑕何所施，鉤鉏日成功。
鷄豚被封域，桑麻翳垣墉。
天子念循良，召對明光宮。
醉客雅輕事，臨歧願追從。
厚意難重違，歸軒相與同。
終藉哲人語，清風傃淵沖。
小人徇其末，所得竟無庸。
君子喻其大，道義在所攻。
聯裾治水衡，遲暮何從容。
詠古十六首·其三
作者：華鎮
朝代：宋

黄河天上來，一曲一千里。
馮夷值海若，反顧忘秋水。
通川不足多，支流寧復紀。
大樸久已喪，羣言亂如麻。
儒墨及刑名，交流自名家。
曲士殉所察，紛紛摘其華。
伯陽究宗本，爲言天地初。
蟪蛄驚春秋，格言落玄虛。
華顛困章句，强識家人書。
詠古十六首·其九
作者：華鎮
朝代：宋

三聖贊拔茅，拔茅有連茹。
四始詠鳴鹿，鳴鹿嘯其類。
性理儻可賞，微物在所貴。
矧伊人倫秀，德輶自勤致。
昔在世宗時，炎劉正昌熾。
蒲輪聘枚叟，異人始麕至。
鄭生何慷慨，稱薦天下士。
嘉言美且閑，咀之有餘味。
當朝尚趨和，浮沈在承意。
囊括未足多，似忝司農位。
獨以推轂賢，千秋仰高義。
周公親吐握，事與田竇異。
如何大將軍，碌碌無所譽。
功業雖可名，風流固多愧。
詠古十六首·其二
作者：華鎮
朝代：宋

穆王有天下，王綱正齊肅。
玉帛來萬邦，明堂覆重屋。
珠金嚴器皿，龍章粲華服。
玉戚副朱干，英莖薦清曲。
窈窕備嬪御，芳顔美如玉。
文章窮制作，采色已繁縟。
晚與化人遊，清都暫經目。
夢回顧人世，愴恨情不足。
九重深且嚴，視若窘羈束。
腐朽視玉石，膻惡生膏沐。
倏起駕八駿，凌飛厲黄鵠。
遠尋西王母，高宴崑山麓。
歸來九廟荒，日暮歌黄竹。
詠古十六首·其五
作者：華鎮
朝代：宋

昔在戰國時，吳生固多奇。
弱魯偶以將，彊齊不能支。
聿來守西河，縱橫各有施。
黔首樂無貳，財用日以滋。
士卒思致命，官事咸允釐。
韓趙既來賓，秦人怯東窺。
魏郊昔多壘，中外安且熙。
當時計其功，誰復相等夷。
盛德乃不器，中智各有宜。
由來秉國鈞，不類提軍綏。
論列謾紛錯，至當難重違。
桓桓蓋世氣，低徊下卑辭。
詠古十六首·其八
作者：華鎮
朝代：宋

鮒魚在涸轍，所志斗升水。
斗升不可得，安望長江鯉。
朝登禹門浪，回首風雷起。
高才忽細行，脫略外譏毀。
鄉閭不見容，縣令邈難邇。
悠然挹斗酒，西遊咸陽市。
一言悟時主，傾注超園綺。
獻納無間言，經綸有餘美。
平步躡雲漢，瞬息致千里。
賈生終如遺，資用豈不偉。
詠古十六首·其六
作者：華鎮
朝代：宋

風雲起幽朔，霜雪彫松桂。
修竹實不華，猗梧慘憔悴。
江漢凝以沍，醴泉更蒙蔽。
鸞鳳何所歸，增擊真良計。
岐山盡禾黍，九成困惉懘。
鳴矣後佳期，來儀爽幽契。
烏鳶競腐鼠，仰視驚高逝。
衆羽亦可懷，雲飛屢回睨。
猗嗟魯先生，生後唐虞際。
高華雖韡韡，碩果終幽翳。
幅紙下聊城，片言挫秦銳。
銛鋩釋紛難，未足論明哲。
况復歷下談，微端本柔脆。
時無豪傑士，橫議喧鶗鴂。
春冰薄輕綃，可耐秋陽熭。
詠古十六首·其四
作者：華鎮
朝代：宋

長劍寄寶匣，往往夜鳴吼。
芒針補弊履，雖賤不爲醜。
藏器貴有施，斯人自吾偶。
汲汲出疆贄，皇皇喪家狗。
無愧三宿行，未多沮溺耦。
營丘執羔客，乃是射鈎手。
解縛履文陛，低顔亦含垢。
魯堂品藻中，茂實帝王後。
君子當際會，所學問行否。
南陽三顧日，不羨商巖叟。
相期等釣璜，茲爲兆熊后。
宿將輕少年，前席亦何有。
恢恢王景略，落落秦關右。
周旋二十年，初心了無負。
何必逐桓溫，聯翩東南走。
松栢儻莫依，嵩岱皆培塿。
試院中聞初平別頭預上舍選作詩二章以貽之·其一
作者：華鎮
朝代：宋

拂曉文闈報捷音，傳家始見勝籯金。
不隨門戶炎凉異，須識膠庠德澤深。
日月光華今際會，歲時風物莫侵尋。
欲知報稱君親處，惟有忠嘉一片心。
試院中聞初平別頭預上舍選作詩二章以貽之·其二
作者：華鎮
朝代：宋

龍頭本是我青氈，寂寞風流數百年。
素業久慚吾未振，遺芳今喜汝能傳。
九光瑞日纔披霧，千里修途要著鞭。
竹素紀名男子事，莫令風味愧吾先。
試院初聞蟋蟀
作者：華鎮
朝代：宋

窗前落盡梧桐葉，床下新聞蟋蟀聲。
瘦骨不禁秋氣重，夜深虛幌夢魂清。
詩一首
作者：華鎮
朝代：宋

盡日道途經曲直，連天林木見高低。
况多田野迎秋稼，亦有人家報午雞。
寧覺身逾江尾外，祇疑地是海唇西。
此心不解分明想，眼界多爲近事迷。
詩酒六首·其一
作者：華鎮
朝代：宋

大雅讀書勤苦外，肯來文會盍簪中。
詛盟吾欲出三物，續社君當圖九翁。
綠橘未題霜降顆，黄楊纔長閏餘叢。
後成若援蘭亭例，金谷樽看誰罰空。
詩酒六首·其三
作者：華鎮
朝代：宋

辭宦各歸千里外，滿城不出數家中。
得詩夜共嘲騷客，次韵時來寄子翁。
已分鷺鸞垂翠葆，尚能魚目鬭珠叢。
人生閒裏還無此，白首光陰過莫空。
詩酒六首·其二
作者：華鎮
朝代：宋

文力尤能草上風，後生橫槊鬭詩中。
諸君共利先登將，一我甘爲左次翁。
水至細流皆入海，材爲直木必由叢。
筆端衮衮淳于夥，未覓膏油炙轂空。
詩酒六首·其五
作者：華鎮
朝代：宋

殘醉偶思京輦下，戲言堪入和章中。
詞因公度李道可，印借夢卿成孺翁。
荒怪定逾詩律外，風流誰筆笑林叢。
張而不弛非文武，莞爾牛刀未可空。
詩酒六首·其六
作者：華鎮
朝代：宋

商搉文章論要公，切雲千仞將壇中。
詩人何地可安我，醜婦今朝纔拜翁。
彫玉苦心爲楮葉，繡衣謾眼束柴叢。
南鄰寄謝梁兵部，險韵無勞獨斷空。
詩酒六首·其四
作者：華鎮
朝代：宋

已在淵明歸去後，只消長慶醉吟中。
詩名未到出藍者，酒德忘爲垂白翁。
刻燭分題喉每噤，揮杯多酌指如叢。
攔街拍手兒童笑，十日醒無一日空。
謝成都楊匯秀才惠邛州竹杖二首·其一
作者：華鎮
朝代：宋

臨邛石上老龍孫，雪抱霜封有舊痕。
聳削已知非俗物，更堪來自草玄門。
謝成都楊匯秀才惠邛州竹杖二首·其二
作者：華鎮
朝代：宋

邂逅相逢又別離，驟承佳貺意何其。
應憐越絕閑雲客，酷似臨邛瘦竹枝。
讀孟東野懊惱詩
作者：華鎮
朝代：宋

東野不解事，强爲懊惱詞。
惡詩皆得官，舉世不及嗤。
好詩空抱山，寂寞無人知。
詩自有好惡，得官不在詩。
白面無伎能，青雲多路歧。
君無一囊錢，姻婭復爲誰。
且保珪玉質，無使傷磷緇。
文章古所貴，恐非涉世資。
羽翼聖道術，收拾古佚遺。
此外不可倚，倚文諒多奇。
賈太傅廟
作者：華鎮
朝代：宋

夫子生何代，漂流正所宜。
長鳴那易賞，合抱固難施。
碧蘚封遺井，丹楓落舊祠。
日斜飛鵩過，依約賦成時。
贈別新渭府機宜蔡二同年
作者：華鎮
朝代：宋

賈生流落處，寒日照山郭。
江湖行欲盡，客意正寂寞。
轂擊逢蔡侯，舊交宛不若。
立談露底裏，貞意銷垠堮。
握手笑登舟，杯盤已紛錯。
初言敘交契，次問何漂泊。
苦道行路長，舂陵亦墝埆。
仲冬纔薄寒，秋水雖已落。
湘山尚重疊，湘水亦浩漠。
水深莫暮止，路遠宜晨作。
委曲話津途，纖悉指棲托。
前修共科名，分義曾不薄。
此道久淪替，後生多落寞。
頌君古人風，不爲一杯酌。
我舟尚南邁，君馬方西躍。
各指天一涯，何以慰離索。
平凉古名鎮，扼控開戎幕。
綠髮照青衫，從容預經略。
從軍古所貴，清世尤多樂。
已見六翮修，行看上遼廓。
贈別越帥蔡侍郎五十韵
作者：華鎮
朝代：宋

飛廉鼓橐開氛雺，玉龍盤礴堆蒼岫。
雲崖左壁出高墉，環回占盡東南秀。
高瞻牛女提封闊，下瞰閭閻烟火富。
紫青巖壑敞屏幃，金碧樓臺錯紋繡。
城西半規日欲落，天東一縷雲如鏤。
人間未覺桂華昇，林梢先見金波溜。
冰輪冉冉經箕斗，碧落沈沈失星宿。
清光不斷萬象呈，目極塵寰了無覆。
扶桑欲曉天雞唱，玉珮丁東咽殘漏。
西南松桂碧參差，寒金碎玉高低透。
春和二月融青宙，紅紫千花簇繁囿。
香潔蜂蝶夜不知，暗和清影凝羅袖。
暑雨晚隨虹影斷，炎威夜逼餘輝逗。
南湖拂拂起輕颸，鑑光千里冰紈皺。
星流一葉高梧下，玉刻千峰晚山瘦。
桂子香凝零露漙，兔毫冷咽飛泉潄。
六花舞絕平川壤，萬樹玲瓏綴瑩琇。
凍雲收盡一輪寒，光華上下清交鬭。
明眸朗鑒古難偶，許謝登臨亦虛覯。
勝地埋藏祗自奇，千年林下輸猿狖。
儒家宗主中郎裔，早掞春華甲英彀。
量闊難窮渤澥遠，德馨未羨椒蘭臭。
青雲有路早徊翔，要津策足頻馳驟。
旒扆傾衷聆玉振，經綸溢耳摐金奏。
暫虛法從牧遠民，大旆高牙會稽首。
庖刃從容經肯綮，鵠卵無勞魯雞伏。
探幽索隠有餘工，逸勝遺奇落精究。
意匠經營誰與相，壺中風物真天授。
霜斧晨開蔽日林，虹梁晚結飛雲搆。
軒窗四闢洞無物，林嶺旁來遠如走。
佳名一字既惟新，寶墨八法曾非舊。
鵲返鸞徊美無度，龍跳虎卧雄相湊。
何地通宵得佳致，誰人忘寢臨觴豆。
西園物色難重逢，秉燭詩詞漫三復。
華堂有月終年好，月下樽罍溢醇酎。
坐令越絕山水佳，日添光價高難貿。
五雲溪上綸竿手，誤指王圻攬纓綬。
畫虎年多愧未成，屠龍伎巧傷難售。
清時支離逐斗粟，樂國凄凉寄圭竇。
結巢未忍息南枝，倚輈何計登華廄。
片帆隨牒西南邁，塵滿儒衣色多垢。
文麗難忘反楚騷，魂交尚冀親南狩。
昔人富貴志已得，越吟清切傷微疚。
今人徒勞情若何，玉壺慷慨臨風叩。
飛蓋早容陪後乘，曳裾屢許登文甃。
烟波滿眼始憑凌，談笑回頭難邂逅。
吳會他年見桑梓，荆湘數稔包霜柚。
鳴珂應在白沙隄，茇舍徒瞻碧棠茂。
萍迹漂漂渺難繫，蓬心慅慅紛奚就。
九疑三五夜晴時，爲想堂前皎如晝。
贈孫純臣居士
作者：華鎮
朝代：宋

鼓腹酣歌七十餘，卧龍山北寄蓬廬。
滿堂常見斑衣舞，填巷時來長者車。
負郭稻田周歲計，還家蘭圃足晨蔬。
閑窗盡日無餘事，時展青囊一卷書。
贈溫幕張子常有詩見懷用韵因成五篇·其一
作者：華鎮
朝代：宋

鳴玉琅琅振小舟，銀鈎婉婉照清流。
如何漢殿凌雲筆，肯賦寒山水石幽。
贈溫幕張子常有詩見懷用韵因成五篇·其三
作者：華鎮
朝代：宋

一來海角艤扁舟，兩見天南大火流。
鐘鼓不聞昏自曉，柴荆常閉冷還幽。
贈溫幕張子常有詩見懷用韵因成五篇·其二
作者：華鎮
朝代：宋

寂寥不見李膺舟，時倚西風歎逝流。
小吏忽來傳秀句，春容頓覺滿山幽。
贈溫幕張子常有詩見懷用韵因成五篇·其五
作者：華鎮
朝代：宋

曾乘碧海馭風舟，幾挹蒼崖噴雪流。
想得更當和鼎重，也應須記賞心幽。
贈溫幕張子常有詩見懷用韵因成五篇·其四
作者：華鎮
朝代：宋

懷才自是濟川舟，術業曾非西北流。
禁掖言歸應不晚，海山未去且尋幽。
贈越倅胡郎中
作者：華鎮
朝代：宋

天上元宵後，中階瑞氣豪。
乾坤扶睿哲，山嶽孕英髦。
識量東溟闊，才華北斗高。
序遷登半刺，清選陟諸曹。
慶旦回新律，邦人薦壽醪。
椿齡祈永固，榮應呂虔刀。
起工
作者：華鎮
朝代：宋

龍骨穿雲水上天，熊蟠抉地土成川。
朝來泥淖漫胡處，日落星河已湛然。
趙防禦新闢小齋詩以貽之
作者：華鎮
朝代：宋

隠操真全不待山，小齋新闢戶常關。
窗延晝白明丹府，鑪養春和潤玉顔。
何必金絲喧曉夕，祇將槌拂伴虛閑。
人間興味元恬淡，不見輪飛倦後還。
近日
作者：華鎮
朝代：宋

近日英雄涉世疏，休言彈鋏便乘輿。
晝操板艇穿溝徑，夜爇蘆薪閱簿書。
似此小心紆若綬，何如闊步曳長裾。
江南若有扁舟便，不待秋風始憶魚。
送傅彬老檢討赴宜興簿
作者：華鎮
朝代：宋

不是雙翎羽未齊，天門欲到失雲梯。
眼前且看神仙府，身外休論枳棘棲。
百草讓茶先有味，一缾挹水近通携。
扁舟邂逅須乘興，細看東風罨畫溪。
送史道源往宛丘
作者：華鎮
朝代：宋

與君身世本西東，一席虛齋邂逅同。
張尉寬衷無巧詆，陶唐遺俗有淳風。
座中未閣紅瑶麈，門外還嘶白玉驄。
來歲金科新榜上，當看名字冠諸公。
送左司董郎中出知汾州三首·其一
作者：華鎮
朝代：宋

策足年來據要津，漸分符竹寄兵民。
雙旌卷霧輝霜日，駟馬驕風蹀路塵。
魏晉河山元險固，陶唐風俗本深淳。
銛鋒爽鑒清夷旦，報政應須笑魯人。
送左司董郎中出知汾州三首·其三
作者：華鎮
朝代：宋

養狙有感誰非是，塞馬無因自去來。
人見終軍持漢節，世聞郭隗上燕臺。
九門天上雲泥隔，三徑山陰夢想開。
青瑣黄扉嚴密地，待看旌旆應時回。
送左司董郎中出知汾州三首·其二
作者：華鎮
朝代：宋

少壯同看桂苑春，白頭相顧等天倫。
素風凜凜驚頹俗，高義翛翛媲古人。
邂逅論情槐棘地，殷勤分袂雪霜晨。
剖符自是諸侯貴，不學河梁話苦辛。
送德器移光州仙居令
作者：華鎮
朝代：宋

邂逅舊慚無半面，追隨今恨只三旬。
高才鋒穎凌長劍，和氣舒遲壓九春。
百里莫言猶偪仄，三年亦可薄經綸。
古丹應有遺方在，好使靈功被此民。
送敏修赴官鉅鹿
作者：華鎮
朝代：宋

蜩鷽悠悠祇可憐，搶榆控地已飄然。
早聞達識無諸蔽，晚挹清風勝所傳。
會面已欣渾似舊，開懷還肯便忘年。
淥波碧草芳春日，忍詠江生送別篇。
送新廣西提刑曹司勳
作者：華鎮
朝代：宋

勳業平陽重，才華子建先。
高風延世濟，大筆得家傳。
事至皆游刃，辭新盡應弦。
從容登桂籍，慷慨躐英躔。
不下文彌蔚，曾磨質更堅。
鵷鴻傾義路，旒扆賞辭編。
善誘恢師範，良圖悚幕蓮。
雄鳴聲闊達，高舉勢騰騫。
中外資裁制，交遊喜薦延。
入趨蘭省祕，出擁繡衣鮮。
封域三苗舊，江山五嶺連。
楚風輕有素，蠻俗混難銓。
飛輓歸豐羨，經營出靜便。
霜威嚴不試，鏡照朗無前。
玉石胸中判，龍蛇度外捐。
冥心投至理，寓興起新篇。
不羨懷沙潔，羞稱賦鵩賢。
團茆方息駕，隠几欲忘筌。
杯水澄朝彩，爐香炷久烟。
有餘論墨妙，無問及筳篿。
華實湖湘外，聲名日月邊。
泥封俄迅激，竹律未周旋。
畏景明流石，薰飈穆汎弦。
星車躔嶺徼，虎節起湘川。
雨露恩無外，乾坤施不偏。
遠民傷側陋，天子重生全。
桂水秦開郡，璇璣舜繼年。
平反須利器，跋履屈華韉。
賤子曾昂首，清途想側肩。
希聲元寂寞，坦履素蹁躚。
世路誰爲偶，臺僚竊備員。
機心寧及俗，直道尚侔天。
宜襆爲郎被，難加出將鞭。
神棲南郭隠，心醉北窗眠。
大匠微無棄，幽芳早見搴。
斲輪慚妙手，傾蓋勝華顛。
莫叱王遵馭，空矜郭泰船。
雲移難就蔭，蟻慕漫求羶。
越嶠暄凉異，周班旦莫聯。
行看踐槐棘，應紀紉蘭荃。
送湖南提刑安學士·其一
作者：華鎮
朝代：宋

洞庭六月暑風長，使者征帆挂短檣。
汲引津途多肉食，追隨行路有壺漿。
南洲自戀涵濡德，北闕方思獻納良。
更識高門延慶事，綵衣新有桂枝香。
送湖南提刑安學士·其二
作者：華鎮
朝代：宋

節遇中秋挾日餘，哲人來契夢熊時。
神澄曉露珠凝彩，氣爽秋風桂有枝。
歌袴始喧清贛曲，使星還照碧湘西。
太平天子方求舊，但指松椿祝壽祺。
送湖南提舉梁朝散
作者：華鎮
朝代：宋

公族流芳遠，侯門積慶長。
玉田收地寶，蘭畹毓天香。
岐嶷英姿妙，魁梧德宇强。
嶽靈分秀氣，昴宿注祥光。
世濟居彌厚，官成動有章。
題輿高右陝，持節重西湘。
二九朝陽永，中秋夕月凉。
誕彌迎節至，嘉慶肆筵芳。
檀篆金爲鼎，榴花玉作觴。
願言齊鶴壽，平步冠鵷行。
送湖南運判張朝散
作者：華鎮
朝代：宋

幽野葽含秀，周朝麥薦新。
祇園纔浴像，嵩嶽復凝神。
鵲印天休裔，書林世貴人。
江山分秀氣，珪璧粉天真。
三篋傳遺緒，前籌起逸塵。
人間欣得瑞，席上藹爲珍。
平步游英彀，長驅歷要津。
星軺聊按指，元鼎佇經綸。
熊夢祥占日，斑衣色養辰。
雲鵬方萬里，海鶴本千春。
送越倅胡郎中入京
作者：華鎮
朝代：宋

雄鎮揚州域，前聞越絕靈。
天文直牛女，地勢壓滄溟。
霸業雖陳迹，王圖乃舊經。
遺風終樸素，彌世慎儀刑。
紆綬皆英彀，乘軒盡德馨。
迄今無僭濫，自古底安寧。
碩德居華旦，清資應列星。
司城新進秩，別乘舊揚軨。
妙譽高藩翰，嘉名藹闕廷。
自堪剖符竹，猶此駕箳篂。
裨替無遺恨，平反得所聽。
威儀嚴肅穆，文雅煥青熒。
裁决真穿縞，經綸甚建瓴。
屬城嘗乏守，茂績可書屏。
完士終何感，丹心獨願銘。
淪埋脫吳阪，知賞謬柯亭。
述業知晞驥，多聞媿識鼮。
成風非匠石，合舞謝庖丁。
濫擬窺場藿，叨曾食野苹。
禹門俄暴鬣，陶夢輒摧翎。
捧檄終堪喜，彈冠詎可停。
未能餐沆瀣，安敢卧清泠。
山藪容樗櫟，川河納渭涇。
不教長在澗，還許預充庭。
破竹期迎刃，提刀更發硎。
有緣重奮迅，何慮復伶俜。
穩步封崤底，長驅過井陘。
旋瞻丹闕鳳，密覯寶階蓂。
先哲猶嘲白，微才乃拾青。
既霑新籍桂，無負故囊螢。
寒谷逢陽律，幽姿得震霆。
心誠期秉石，蹤跡免如萍。
矩範茲親覿，徽音此竊聆。
執鞭欣有自，整駕恨難扃。
杯水遮琱轡，壺漿擁彩舲。
鳴鉦發蘭沚，疊鼓起蘋汀。
龐驥雖云展，黄陂未易形。
虔刀方電發，孔榻任塵冥。
佇見宵人伏，行觀病者醒。
馳心逐旌旆，引領矚郊坰。